title: Vähä Kokonlampi

text: Vähä Kokonlampi eli Kokonlampi on Pirkanmaalla Kihniössä Naarminkylässä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Vähä Kokonlampi on osa Vääräjoen valuma-aluetta.


title: Vähä Kokonlampi

text: Lammen pituus on 270 metriä, leveys 80 metriä ja sen pinta-ala on 1,6 hehtaaria. Se sijaitsee kangasmaastossa suolla ja siihen laskee kaksi suo-ojaa. Sen laskuoja yhtyy 150 metrin jälkeen Vääräjokeen, joka laskee Kankarinjärveen. Rantaviivan pituus on 600 metriä. Sen rannoille ei ole rakennettu asuntoja, mutta lammen koillispuolella sijaitsee Kokon entinen maatila. Sinne johtaa tie Naarminkylältä Kihniön keskustan suunnalta.


title: Naarmijärvi (Kihniö)

text: Naarmijärvi on Pirkanmaalla Kihniössä Narminkylässä sijaitseva järvi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Naarmijärvi on osa Naarmijärven valuma-aluetta.


title: Naarmijärvi (Kihniö)

text: Järven pituus on 2,0 kilometriä, leveys 750 metriä ja sen pinta-ala on 79 hehtaaria. Se sijaitsee neljä kilometriä Kihniön keskustasta länteen. Ainoa järveen laskeva joki on Heinijoki, joka tuo valuma-alueen pohjoisosien soiden ja lampien vedet. Lammet ovat Heinilampi, Kotalampi, Teerilampi ja Kolhonlampi. Muut laskuojat laskevat järveen sen itärannalla, minne ne tuovat ojitettujen soiden vettä. Naarmijärven eteläpäästä lähtee lyhyt 400 metriä pitkä nimetön laskujoki Kankarinjärveen. Naarmijärvi on hyvin matala järvi, sillä keskisyvyys on vain 1,2 metriä ja sen syvin kohta on noin 3 metriä. Sen keskilinjalla sijaitsee lähes järven mittainen noin kaksi metriä syvä painanne. Saaria on vain kaksi. Rantaviivan pituus on 5,4 kilometriä ja rannat ovat pääosin peltoa. Järven eteläpää ja pohjoispää on metsää ja siellä on joitakin vapaa-ajan asuntoja. Niille pääsee Kihniöstä tulevalta kylätieltä, kun poikkeaa järveä kiertävälle tielle.


title: Naarmijärvi (Kihniö)

text: Järven luusuaan on rakennettu pohjapato, joka nostaa kesällä matalanvedenaikaan vedenpintaa 27 senttimetriä ja keskivedenkorkeutta 10 senttimetriä.


title: Saippuamarjat

text: Saippuamarjat ("Sapindus") on kasvisuku, joka kuuluu saippuamarjakasvien heimoon. Siihen kuuluu 12 lajia. Saippuamarjojen saponiineja sisältäviä hedelmiä eli pesupähkinöitä on käytetty pesuaineena.


title: Saippuamarjat

text: Saippuamarjat ovat yksikotisia puita tai pensaita. Niiden lehdet ovat vuorottaisia ja parilehdykkäisiä. Lehtien lehdykät ovat ehyitä ja vuorottaisia tai vastakkaisia. Suurissa kukinnoissa kasvavat kukat ovat yksineuvoisia. Niissä on useimmiten 5 terä- ja verholehteä. Hedelmät ovat pyöristyneitä, mehukkaita ja sisältävät runsaasti saponiineja.


title: Saippuamarjat

text: Saippuamarjoja kasvaa Aasian, Australian, Pohjois- ja Etelä-Amerikan lämpimillä alueilla.Joidenkin saippuamarjalajien, kuten kiinansaippuamarjan, hedelmiä käytetään pesuaineen tavoin. Niitä myydään usein kuivattuina nimellä pesupähkinä.


title: Jevgeni Švarts

text: Jevgeni Lvovitš Švarts (, 21. lokakuuta 1896 Kazan – 15. tammikuuta 1958 Leningrad) oli neuvostovenäläinen lasten- ja näytelmäkirjailija.


title: Jevgeni Švarts

text: Jevgeni Švarts syntyi lääkärin perheeseen ja vietti lapsuutensa Maikopissa. Hän opiskeli Moskovan yliopiston oikeustieteellisessä tiedekunnassa vuosina 1914–1916. Venäjän kansalaissodan aikana Švarts työskenteli näyttelijänä Donin Rostovissa. Vuonna 1921 Švarts siirtyi teatteriseurueen mukana Pietariin, jossa hän osallistui Serapion-veljet -kirjallisuusryhmän toimintaan. Vuodesta 1923 lähtien Švarts kirjoitti pakinoita ja satiirisia runoja lehtiin ja vuodesta 1924 hän työskenteli Samuil Maršakin johdolla valtion kustannusliikkeen lasten osastossa. Švarts avusti myös lastenlehtiä "Jož" ja "Tšiž".


title: Jevgeni Švarts

text: Švartsin ensimmäinen lastenkirja ilmestyi vuonna 1924. Hänen oberiuteilta vaikutteita saaneet lastenkertomuksensa ovat mielikuvituksellisia, hauskoja ja leikkisiä. Samat piirteet ilmenivät myös ensimmäisissä näytelmissä, joita Leningradin lasten- ja nuortenteatteri esitti vuodesta 1929 lähtien. Švartsin lapsille ja aikuisille kirjoittamat näytelmät hyödyntävät muun muassa kansanperinteen ja Hans Christian Andersenin satuaiheita. Ne yhdistävät todellisuutta ja mielikuvitusta, arkipäivää ja ihmettä, ajankohtaisia ja ikuisia teemoja. Näytelmäkirjailijana Švarts työskenteli läheisessä yhteistyössä Leningradin komediateatterin johtajan Nikolai Akimovin kanssa.


title: Jevgeni Švarts

text: Toisen maailmansodan aikana Švarts kirjoitti totalitaristista diktatuuria ivaavan näytelmän "Drakon" (”Lohikäärme”, 1944), joka kiellettiin heti ensi-illan jälkeen ja esitettiin uudelleen vasta vuonna 1962. Švartsin muut näytelmät vapautettiin pannasta Stalinin kuoleman jälkeen ja niitä alettiin esittää myös ulkomailla. Neuvostoliitossa ne olivat hyvin suosittuja. Švartsin muita poliittisia allegorioita ovat näytelmät "Golyi korol" (”Alaston kuningas”, 1934) ja "Ten" (”Varjo”, 1940). Kirjailija laati myös elokuvakäsikirjoituksia ja näytelmiä nukketeatteria varten.


title: The A.V. Club

text: The A.V. Club on internetsivusto, joka sisältää arvosteluja elokuvista, musiikista, televisio-ohjelmista, kirjoista ja peleistä. Sivostolla on myös haastatteluja. The A.V. Club perustettiin vuonna 1993 osana The Onion -uutisorganisaatiota, kunnes erkani siitä vuonna 2005. Toisin kuin The Onion, The A.V. Club ei ole satiirinen julkaisu.


title: Giandomenico Salvadori

text: Giandomenico Salvadori (s. 8. lokakuuta 1992 Feltre) on italialainen maastohiihtäjä. 169 senttimetriä pitkä ja 59 kilogrammaa painava Salvadori edustaa Fiamme Giallea ja hänen valmentajanaan toimii Marco Selle.


title: Giandomenico Salvadori

text: Salvadori debytoi maailmancupissa joulukuussa 2015 Lillehammerin yhdistelmäkilpailussa sijoittuen sijalle 56. Ensimmäistä kertaa hän sijoittui 30 parhaan joukkoon Tour de Skin 30 kilometrin yhteislähtökilpailussa tammikuussa 2016 ollen 28:s. Hänen paras sijoituksensa on 12. tila saman kiertueen Val di Fiemmen 15 kilometrin kilpailusta niin ikään tammikuulta 2016.


title: Giandomenico Salvadori

text: Salvadori sijoittui Lahden MM-kilpailuissa 2017 yhdistelmäkilpailussa kymmenenneksi.


title: Paste

text: Paste on kuukausittain ilmestyvä musiikkiin ja viihteeseen erikoistunut yhdysvaltalainen verkkolehti. Sitä julkaisee Wolfgang’s Vault -niminen yritys. Vuosina 2002–2010 lehti ilmestyi myös paperiversiona, mutta siirtyi sittemmin pelkästään internetiin.


title: Mark Sampson

text: Mark Sampson (s. 18. lokakuuta 1982 Creigiau) on walesilainen jalkapallovalmentaja, joka on vuodesta 2013 toiminut Englannin naisten jalkapallomaajoukkueen päävalmentajana.


title: Mark Sampson

text: Sampsonin ura pelaajana ei ollut kovin hyvä. Hän pelasi amatööritasolla Cardiff Corinthians -seurassa, jossa hänen veljensä toimi valmentajana. Pelipaikaltaan Sampson oli puolustaja.


title: Mark Sampson

text: Sampson aloitti valmentajanuransa Walesin kakkostasolla pelanneessa Taff’s Wellissä, jonka valmentajana hän toimi vuosina 2008–2010. Vuosina 2009–2013 Sampson toimi Englannin naisten pääsarjassa pelanneen Bristol City WFC:n päävalmentajana. Joulukuussa 2013 Sampson nimettiin Englannin naisten jalkapallomaajoukkueen päävalmentajaksi. Vuonna 2015 Englanti voitti Kypros Cupin. Saman vuoden MM-kilpailuissa Englanti sijoittui kolmanneksi ja saavutti historiansa ensimmäisen MM-mitalin.


title: Mark Sampson

text: Valmentajana


title: Punapääoma

text: Punapääoma tarkoittaa Suomen poliittisen vasemmiston yritysrypästä. Punapääomaan kuuluivat liikepankki Suomen Työväen Säästöpankki, vakuutusyhtiö Kansa-yhtymä, rakentaja Haka ja vähittäiskauppaa harjoittanut EKA. Vuonna 1987 muotoutui Osuuskunta Eka-yhtymä. Punapääoma romahti 1990-alun lamassa. Osuuskunta Eka-yhtymä ajautui yrityssaneeraukseen vuonna 1993. Ekan yrityssaneeraus aiheutti Eläke- ja Henki-Kansan sekä Hakan konkurssin. EKA selvisi yrityssaneerauksesta ja siitä on jäänyt jäljelle Tradekan ravintolatoimintaa.


title: Longaanit

text: Longaanit ("Dimocarpus") on kasvisuku, joka kuuluu saippuamarjakasvien heimoon. Siinä on ainakin 8 lajia. Longaanien hedelmiä käytetään ruokana lähisukuisten rambutaanien ja litsin tavoin.


title: Longaanit

text: Longaanit ovat useimmiten yksikotisia puita tai pensaita. Niiden lehdet ovat parilehdykkäisiä. Lehtien lehdykät ovat vastakkaisia tai melkein vastakkaisia ja ehyt- tai sahalaitaisia. Suurissa kukinnoissa kasvavat kukat ovat yksineuvoisia. Kukkien verhiöt ovat kellomaisia ja terälehtiä voi olla 1–5 tai ne voivat puuttua kokonaan. Hedelmät ovat pyöristyneitä ja niiden ulkokuori on nahkea. Siemeniä ympäröi mehukas hedelmäliha.


title: Longaanit

text: Longaaneja kasvaa luonnonvaraisena Etelä- ja Kaakkois-Aasiassa.


title: Chaoyang

text: Chaoyang (, pinyin: Cháoyáng Shì) on prefektuuritason kaupunki Kiinan Liaoningin maakunnan länsiosassa. Kaupungin keskusta sijaitsee linnuntietä noin 250 kilometriä maakunnan pääkaupunki Shenyangista länteen. Prefektuurin pinta-ala on 19 698 neliökilometriä ja väkiluku 3,04 miljoonaa (2010).


title: Chaoyang

text: Kaupunki rajoittuu pohjoisessa Tongliaon, idässä Fuxinin ja Jinzhoun, etelässä Huludaon ja Qinhuangdaon, lännessä Chengden, sekä luoteessa Chifengin prefektuuritason kaupunkeihin.


title: Chaoyang

text: Piirikuntatasolla prefektuuri jaetaan 7 osaan seuraavasti (numerointi kuten oheisessa kuvassa, asukasluvut vuonna 2010):


title: My Funny Valentine (albumi)

text: My Funny Valentine on yhdysvaltalaisen jazzmuusikon Miles Davisin studioalbumi, joka julkaistiin toukokuussa 1965.


title: Kolhonlampi

text: Kolhonlampi on Pirkanmaalla Kihniössä Ratikylällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kolhonlampi on osa Naarmijärven valuma-aluetta.


title: Kolhonlampi

text: Lammen pituus on 500 metriä, leveys 300 metriä ja sen pinta-ala on 10 hehtaaria. Se sijaitsee Kihniön puoleisen Kolhonvuoren luoteispuolella. Lammen pohjoispuoli on tiheästi ojitettua suota, jonka kuusitoista suo-ojaa on kaivettu lampeen asti. Kolhonvuoren rinne laskee lampeen kaakosta. Lammen laskuoja lähtee sen länsirannasta ja virtaa aluksi 700 metriä länteen ja kääntyy sitten etelään, jossa se yhtyy tai muuttuu Kolhonluomaksi. Se laskee vuorostaan laskee Heinilampeen. Lammen ranntaan ei ole rakennettu mitään ja sinne pääsee polkuja pitkin metsäautotieltä, joka poikkeaa Kihniön keskustasta tulevalta tieltä.


title: Heinilampi (Kihniö)

text: Heinilampi on Pirkanmaalla Kihniössä Korpikylällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Heinilampi on osa Naarmijärven valuma-aluetta.


title: Heinilampi (Kihniö)

text: Lammen pituus on 270 metriä, leveys 200 metriä ja sen pinta-ala on 2,8 hehtaaria. Se sijaitsee kangasmaastossa peltoalueen laidalla olevassa painanteessa. Sen kautta virtaa Kolhonluoman tuomat ja Heinijoen viemät vedet. Heinijoki laskee Naarmijärveen. Näiden lisäksi lampeen laskee vain yksi lyhyt metsäoja. Rantaviivan pituus on 700 metriä ja se on pääasiassa suota. Sitä ympäröi kolme maatilaa ja sen rannoille on rakennettu neljä vapaa-ajan asuntoa.


title: Mustapääpeukaloinen

text: Mustapääpeukaloinen ("Donacobius atricapilla") on varpuslintu ja mustapääpeukaloisten heimon ainoa laji. Aikaisemmin laji luettiin kuuluvaksi peukaloisten heimoon, mutta on sittemmin siirretty omaan heimoonsa. Toisinaan laji on luokiteltu myös matkijoihin.


title: Mustapääpeukaloinen

text: Mustapääpeukaloista tavataan Etelä-Amerikan keski- ja pohjoisosissa ja sen levinneisyysalueen pinta-ala on noin 8 630 000 km. Lajia on kuvattu yleiseksi, ja se on luokiteltu elinvoimaiseksi. Laji on selästään tumma ja vatsastaan vaalea. Mustapääpeukaloinen syö selkärangattomia eläimiä.


title: Valkovatsapeukaloinen

text: Valkovatsapeukaloinen ("Uropsila leucogastra") on peukaloisten heimoon kuuluva varpuslintu.


title: Valkovatsapeukaloinen

text: Valkovatsapeukaloista tavataan Belizessä, Guatemalassa, Hondurasissa ja Meksikossa, ja sen levinneisyysalueen pinta-ala on noin 406 000 km. Laji on luokiteltu elinvoimaiseksi.


title: Kotalampi (Kihniö)

text: Kotalampi on Pirkanmaalla Kihniössä Korpikylällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Kotalampi on osa Naarmijärven valuma-aluetta.


title: Kotalampi (Kihniö)

text: Lammen pituus on 550 metriä, leveys 150 metriä ja sen pinta-ala on 5,1 hehtaaria. Se sijaitsee kangasmaastossa olevassa painanteessa. Osa rannasta on suota, jonka neljä suo-ojaa tuovat metsien ojitetuilta soilta vedet ja laskevat ne lampeen. Pohjoisesta laskee vielä Suolaluoma, joka tuo kauempaa pohjoisesta metsäojien vettä sekä myös Teerilammen vedet. Lammen oma laskuoja on 400 metriä pitkä oja, joka yhtyy Heinijokeen ja joka laskee Naarmijärveen. Kotalampi on matala ja länsipäästään soistuva lampi, jonka rannalle on rakennettu vain kolme loma-asuntoa. Sen rantaviivan pituus on 1,1 kilometriä. Sen lähellä on vain kaksi maatilaa.


title: Demonien taivas

text: Demonien taivas () on Liz Williamsin vuonna 2006 ilmestynyt fantasiaromaani. Teos on Rikoskomisario Chen -sarjan toinen osa.


title: Vuoripeukaloinen

text: Vuoripeukaloinen ("Thryorchilus browni") on peukaloisten heimoon kuuluva varpuslintu.


title: Vuoripeukaloinen

text: Vuoripeukaloista tavataan Costa Ricassa ja Panamassa, ja sen levinneisyysalueen pinta-ala on noin 1 500 km. Lajia on kuvattu melko yleiseksi, ja se on luokiteltu elinvoimaiseksi.


title: Kullervo Kuusela

text: Kullervo Kuusela (20. kesäkuuta 1924 Viipuri – 30. lokakuuta 2003 Helsinki) oli Metsäntutkimuslaitoksen professori, joka kehitti metsänarvioimistieteilijänä Suomen metsien inventoinnin ja hakkuiden suunnittelun menetelmiä.


title: Kullervo Kuusela

text: Kuuselan vanhemmat olivat luuntnantti Matti Kuusela ja Ida Kaarina Niemi ja puoliso vuodesta 1947 ylitarkastaja Ruth Inga Winter (s. 1924). Viipurissa syntynyt Kuusela tuli ylioppilaaksi Helsingin suomalaisesta normaalilyseosta. Metsänhoitajaksi hän valmistui Helsingin yliopistosta 1940-luvun loppupuolella. Väitöstutkimuksensa Kuusela teki metsien kasvun laskennasta ja paneutui sen jälkeen myös hakkuumäärien laskentamenetelmiin. Niistä hän julkaisi vuonna 1962 Aarne Nyyssösen kanssa kirjan "Tavoitehakkuulaskelma", josta tuli laajasti käytetty perusteos metsävarojen käytön suunnittelussa.


title: Kullervo Kuusela

text: Metsänarviointiin ilmavalokuvien avulla Kuusela perehtyi 1950-luvulla Kanadassa ja Yhdysvalloissa, julkaisi aiheesta sekä opetti sitä Helsingin yliopistossa. Hän tutki myös helikopterin ja relaskoopin käyttöä metsänarvioinnissa. Vuonna 1970 hän julkaisi ensimmäisenä maailmassa Simo Poson kanssa teoksen sateliittikuvien käytöstä metsien inventoinnissa ja toisen teoksen uusimpien kuvien käytöstä vuonna 1975. Kuusela oli kansainvälinen metsätieteilijä, joka toimi YK:n alaisissa ja muissa työryhmissä ja oli jo 1950-luvun lopussa työskennellyt Intiassa ja sitten muun muassa Pakistanissa. Hän oli ammattiyhdistysaktiivi, mutta toimi samalla liike-elämässä esimerkiksi useiden suuryritysten hallintoneuvostoissa. Metsäpolitiikkaan Kuusela otti kantaa paitsi esimerksi kirjassaan "Metsätalous teollistuvassa Suomessa" (1974), myös monissa esitelmissään ja erilaisten toimikuntien jäsenenä. Metsäekologian ja -ekosysteemin intresseistään huolimatta Kuusela ei juuri onnistunut luomaan yhteyksiä metsien monikäytön ja ympäristönsuojelun puolustajiin, ehkä juuri näkyvien liike-elämäyhteyksiensä ja osin poleemisen kirjoittamisensa ja esiintymisensä takia.


title: Gildor

text: Gildor on J. R. R. Tolkienin kirjoittamassa fantasiaromaanissa "Taru sormusten herrasta" esiintyvä kuvitteellinen haltia.


title: Kornei Tšukovski

text: Kornei Ivanovitš Tšukovski (, oikealta nimeltään "Nikolai Vasiljevitš Korneitšukov", Никола́й Васильевич Корнейчуко́в; 31. maaliskuuta 1882 Pietari – 28. lokakuuta 1969 Kuntsevon huvilakaupunki Moskovassa) oli neuvostovenäläinen kirjailija ja kirjallisuudentutkija.


title: Kornei Tšukovski

text: Isän jätettyä perheen Kornei Tšukovski vietti lapsuutensa äitinsä luona Odessassa. Hän opiskeli Odessan ja Nikolajevin lukioissa ja työskenteli vuodesta 1901 lähtien "Odesskije novosti" -lehdessä. Vuosina 1903–1905 hän oli lehden kirjeenvaihtajana Lontoossa ja opiskeli englantilaista kirjallisuutta. Palattuaan Pietariin vuonna 1905 Tšukovski toimi kirjallisuuskriitikkona ja julkaisi satiirista viikkolehteä "Signal", jonka viranomaiset pian kielsivät. Vuosien 1905–1907 vallankumoustapahtumien jälkeen hän työskenteli liberaalissa lehdistössä ja kirjoitti tarkkapiirteisiä ja teräväsanaisia kirjailija-arvioita, jotka sittemmin ilmestyivät erillisinä kirjoina.


title: Kornei Tšukovski

text: Vuosina 1912–1917 Tšukovski asui Terijoen Kuokkalassa, jossa hän seurusteli monien venäläisten kirjailijoiden ja taiteilijoiden kanssa. Myöhemmin hän kirjoitti tapaamisistaan useita muistelmateoksia. Tuon ajan dokumentti, käsinkirjoitettu almanakka "Tšukokkala" ilmestyi vuonna 1979. Kirjallisuustieteilijänä Tšukovski erikoistui Nikolai Nekrasovin tuotantoon. Hän julkaisi Nekrasovista useita artikkelikokoelmia ja tämän kommentoidut kootut runot vuonna 1927. Tšukovskin monivuotisen työn tärkein tulos on kirja "Masterstvo Nekrasova" (1952), josta hän sai Lenin-palkinnon vuonna 1962. Tšukovski on tutkinut myös muun muassa Anton Tšehovin ja Walt Whitmanin tuotantoa.


title: Kornei Tšukovski

text: Vuodesta 1916 lähtien Tšukovski töskenteli Maksim Gorkin perustaman Parus-kustantamon lastenkirjallisuuden osaston johtajana ja kirjoitti myös itse lastenrunoja. Kirjailijan runomuotoisista saduista tunnetuimpia ovat "Krokodil" (1916), "Pesujehu" ("Moidodyr", 1923), "Torakka" ("Tarakaništše", 1923), "Nupipäinen kärpäsläinen" ("Muha-tsokotuha", 1924), "Barmalei" (1925) ja "Tohtori Kivuton" ("Aibolit", 1929). Venäläisestä ja englantilaisesta perinteestä vaikutteita ammentaneet terävä-älyiset, vitsikkäät ja mielikuvitusrikkaat runot ovat edelleen hyvin suosittuja, vaikka aikanaan ne saivat osakseen jyrkkää kritiikkiä ideologisesti suuntautuneiden proletaarikirjailijoiden ja pedologien taholta. Näkemyksensä lastenkirjallisuudesta Tšukovski on esittänyt kirjassaan "Ot dvuh do pjati", joka ensimmäisen kerran ilmestyi nimellä "Malenkije deti" vuonna 1928.


title: Kornei Tšukovski

text: Vuonna 1918 Tšukovskista tuli Gorkin aloitteesta perustetun Vsemirnaja literatura -kustantamon englanninkielisen osaston johtaja. Hän venäjänsi paljon amerikkalaisten ja englantilaisten kirjailijoiden teoksia ja laati sovituksia lastenkirjallisuuden klassikoista. Käännöstieteellisten tutkimustensa tulokset Tšukovski julkaisi kirjassaan "Printsipy hudožestvennogo perevoda" (1919), jota hän myöhemmin laajensi nimillä "Iskusstvo perevoda" (1930, 1936) ja "Vysokoje iskusstvo" (1941, 1964, 1968). Tšukovski osallistui aktiivisesti kielenkäytöstä 1950-luvulla käytyyn keskusteluun ja puolusti venäjän kielen puhtautta teoksessaan "Živoi kak žizn" (1962).


title: Kornei Tšukovski

text: Tšukovski sai filologian tohtorin oppiarvon vuonna 1957 ja Oxfordin yliopiston kirjallisuuden kunniatohtorin arvonimen vuonna 1962. Hänen teoksiaan on julkaistu miljoonien kappaleiden painoksina ja käännetty monille vieraille kielille. Tšukovskin lapsia olivat kirjailijat Lidija Tšukovskaja ja Nikolai Tšukovski.


title: Ted Moore

text: Ted Moore (7. elokuuta 1914 - 1987) oli elokuvaaja.


title: Ted Moore

text: Moore syntyi Etelä-Afrikassa. Hän muutti Englantiin vuonna 1930. Toisen maailmansodan aikana hän palveli kuninkaallisissa ilmavoimissa, ensiksi lentäjänä ja sitten kuvausyksikössä. Sodan jälkeen hän siirtyi työskenteli brittiläisessä elokuvateollisuudessa kamerankäyttäjänä. Hän työskenteli muun muassa elokuvien "Aissa – ruskea viettelys" (1951) ja "Vauhtihirmut valloillaan" (1953) parissa. 1950-luvun puolessavälissä Mooresta tuli kuvaaja ("Director of Photography"). 1960-luvulla häntä pidettiin Britannian parhaimpina väri- ja laajakuvakuvaajana. Tätä kautta Moore päätyi kuvaamaan tunnistettavaan tyyliin kuvattuja James Bond -elokuvia.


title: Ted Moore

text: Moorelle myönnettiin parhaan värikuvauksen Bafta-palkinto vuonna 1963 elokuvasta "Salainen agentti 007 Istanbulissa". Elokuvasta "Kunnian mies" hänelle myönnettiin parhaan värikuvauksen Oscar-palkinto vuonna 1966 ja parhaan brittiläisen värikuvauksen Bafta-palkinto vuonna 1967.


title: Ted Moore

text: Moore lopetti kuvaajan uransa vuonna 1982.


title: Rambutaanit

text: Rambutaanit ("Nephelium") on kasvisuku, joka kuuluu saippuamarjakasvien heimoon. Siinä on ainakin 5 lajia. Rambutaanien hedelmiä käytetään ruokana lähisukuisten longaanien ja litsin tavoin.


title: Rambutaanit

text: Rambutaanit ovat yksi- tai kaksikotisia puita tai pensaita. Niiden lehdet ovat vuorottaisia ja parilehdykkäisiä. Lehtien lehdykät ovat ehyitä. Suurissa kukinnoissa kasvavat kukat ovat yksineuvoisia. Kukkien verhiöt ovat kellomaisia ja terälehtiä voi olla 5–6 tai ne voivat puuttua kokonaan. Hedelmät ovat soikeita. Niiden ulkokuori on nahkea ja voi olla pehmeiden piikkien peittämä. Siemeniä ympäröi mehukas hedelmäliha.


title: Rambutaanit

text: Rambutaaneja kasvaa luonnonvaraisena vain Kaakkois-Aasiassa.


title: Rambutaanit

text: Rambutaaneihin kuuluu ainakin 5 lajia. Lisäksi on useita lajeja, joiden asema lajina tai suvullinen sijoitus ovat epäselviä.


title: Elwood Haynes

text: Elwood P. Haynes (14. lokakuuta 1857 – 13. huhtikuuta 1925) oli amerikkalainen keksijä, metallurgi, autoilun pioneeri, yrittäjä ja teollisuusmies. Hänen keksintöihinsä lukeutuvat mm. seosmetallit stelliitti ja martensiittinen ruostumaton teräs. Lisäksi hän suunnitteli yhden Yhdysvaltojen ensimmäisistä automobiileistä. Hänet on tunnustettu ensimmäisen amerikkalaisen, toteuttamiskelpoisen ajoneuvoteollisen massatuotteen luojaksi. Yhdessä, Indianan Kokomossa polkupyöräverstasta pitäneiden Elmer ja Edgar Appersonin kanssa, he perustivat Yhdysvaltain ensimmäisen, kaupallisesti voitokkaan, ajoneuvoja valmistaneen yrityksen.


title: Elwood Haynes

text: Elwood Haynes syntyi Indianan Portlandissa lokakuun 14. päivänä vuonna 1857. Koulunkäyntinsä hän aloitti Indianan Jay Countyn yleisessä koulussa. Täältä päästyään hän sai vuonna 1873 paikan Massachusettsin Worcesterissa sijainneeseen, luonnontieteitä opettaneeseen "Worcester Polytechnic Institute" -oppilaitokseen, josta valmistui kolme vuotta myöhemmin. Päättötyönään hän analysoi volframin vaikutusta raudan ja teräksen ominaisuuksiin – idea, jota hän käytti myöhemmin, kehittäessään stelliitin, äärimmäisen kovan sekä kuumuutta ja korroosiota kestävän metallin.


title: Elwood Haynes

text: Valmistuttuaan Haynes palasi Indianan Portlandiin, opettajan toimeen. Hän toimi hetken aikaa "Portland High Schoolin" rehtorina, mutta jätti tämän työn saattaakseen loppuun kemian, biologian ja saksankielen tutkintonsa Baltimoren Johns Hopkinsin yliopistossa.


title: Elwood Haynes

text: Vuonna 1886, lähellä Portlandia tehdyn maakaasulöydön myötä, Haynes jätti opettamisen ja hänestä tuli "Portland Natural Gas and Oil Companyn" ylityönjohtaja. Vuonna 1890 hän sai paikan "Indiana Natural Gas Company of Chicagon" kenttäylityönjohtajana. Tämän yhtiön palveluksessa Haynes kehitti dehydraation, eli menetelmän poistaa nesteytetyn kaasun siirtoputkiin kondesoitunut vesi, joka aiheutti talviaikaan siirtoputkien jäätymisen.


title: Elwood Haynes

text: Vuoden 1891 tienoilla Haynes aloitti suunnitelmat täysin uudenlaisen liikkumismuodon, hevosettoman vaunun, kehittämiseksi. Siirtyessään vuonna 1892 Kokomoon, siellä sijainneen kaasukentän johtajaksi, hän jatkoi ideansa työstämistä. Marraskuussa 1893 hän hankki yksisylinterisen, yksihevosvoimaisen bensiinimoottorin ja muutamaa kuukautta myöhemmin palkkasi Elmer ja Edgar Appersonin rakentamaan suunnittelemaansa ajoneuvoa.


title: Elwood Haynes

text: Haynes aloitti "mekaanisella voimalla liikkuvan maantieajoneuvon" suunnittelun vuonna 1891. Alkuun hän suunnitteli ajoneuvon voimanlähteeksi höyrykonetta, mutta tarkan harkinnan jälkeen hän piti avoliekkistä poltinta liian vaarallisena varusteena. Seuraavat suunnitelmat käsittelivät sähkön käyttöä voimanlähteenä, mutta Haynes ei mielestään löytänyt riittävän käytännöllistä ratkaisua sähkön varastoimiseen. Hän jatkoi suunnitelmiensa hiomista kesään 1893, jolloin hän vieraili Chicagon Maailmannäyttelyssä, jossa hän näki ensimmäistä kertaa bensiinimoottorin. Uudenlaisen moottorin työnäytös teki häneen suuren vaikutuksen, ja hän tuli tulokseen, että polttomoottori olisi kaikkein käytännöllisin voimanlähde liikuttamaan hänen suunnittelemaansa ajoneuvoa. Näyttelyssä oli esillä myös saksalaisen keksijä Karl Benzin vuonna 1886 patentoima ajoneuvo, mutta tiedossa ei ole näkikö Haynes tämän laitteen.


title: Elwood Haynes

text: Haynes tilasi välittömästi, tuolloin Ohion Springfieldissä sijainneelta Sintz Gas Engine Companylta yksisylinterisen, yksihevosvoimaisen kaksitahtimoottorin. Vaikka moottori oli tarkoitettu venekäyttöön, Haynes uskoi että se palvelisi myös hänen käyttötarpeissaan. 82 kiloa painava moottori saapui Haynesille syksyllä 1893, seuranaan Harry Kraft -niminen mies. Kraft oli Sintzin insinöörejä, ja kiinnostunut Haynesin suunnittelemasta sovelluksesta. Vastapalvelukseksi Haynes sai häneltä tärkeitä neuvoja koskien koneen asennusta ja käyttöä. Tuotapikaa Haynes oli rakentanut kotinsa keittiöön moottorin koekäyttöalustan. Ja tuotapikaa kävi myös selväksi, että hänen koekäyttöä varten valmistamansa alusta oli moottorin värinöille liian heppoinen, mutta ennen kuin hän sai laitteen pysäytettyä oli moottori rikkonut alustansa ja keittiön lattian ja pakokaasut viimeistelivät aiheutuneen kaaoksen.


title: Elwood Haynes

text: Haynes tuli johtopäätökseen että hänen on löydettävä kokeiluilleen toisenlaiset olosuhteet, etenkin kun hänen vaimonsa ilmoitti että ei aio sietää enempää moottoreita keittiössään. Hän otti yhteyttä polkupyöräverstasta alueella pyörittäneeseen Elmer Appersoniin, jonka "Riverside Machine Works" -nimisestä yhtiöstä löytyi nurkkaus myös Haynesin kokeiluille. Haynes teki sopimuksen, jonka mukaan hän saisi työskennellä projektinsa parissa vain liikkeen aukioloajan ulkopuolella, maksaisi Elmerille ja tämän veljelle Edgarille 40 senttiä tunnilta (nykyrahassa n. 10 USD, joka oli todella huomattava korvaus) eikä asettaisi Appersoneja mihinkään vastuuseen, vaikka projekti epäonnistuisi. Haynes aloitti uuden asennusalustan valmistamisen, nyt vaunujen kehikko tehtiin tukevammasta teräksestä. Hevosvetoisten vaunujen tapaan sen koko teräksestä valmistettu etuakseli oli nivelöity runkoon akselin keskeltä. Teräksestä valmistettu vaunu oli rakenteeltaan kelluva, eli se salli kehdon liikkua rungon päällä joka suuntaan. Näin saatiin vaimennettua moottorin ja maaston aiheuttamat epämiellyttävät tärinät ja töytäisyt.


title: Elwood Haynes

text: Koska kumirenkaiden pitokyvystä ei ollut mitään tietoa, Haynes suoritti polkupyörän avulla, päällystetyllä pinnalla ajetun testisarjan. Lisäksi hän rakensi kojeen, jossa hevonen veti hänen autonsa painoista taakkaa, jolla saatiin tutkittua sopiva painosuhde ja se, minkälaisella halkaisijalla varustetut pyörät tarvitaan, jotta saadaan aikaan riittävä pito. Kokeilujen päätyttyä hänen ajoneuvonsa painoi n. 370 kg.


title: Elwood Haynes

text: Haynes antoi ajoneuvolleen nimen "Pioneer" ja sen ensimmäinen testiajo suoritettiin heinäkuun 4. päivänä vuonna 1894. Appersonin veljekset olivat tiedottaneet Kokomon kaupungin asukkaille tulevasta testiajosta ja sankka joukko yleisöä oli kertynyt kadunvarteen todistamaan tätä tapahtumaa. Haynes oli huolissaan siitä, että hänen ajoneuvonsa voisi aiheuttaa vahinkoa jollekin katsojista, ja päätti hinauttaa autonsa hevosen vetämänä kaupungin ulkopuolelle. Koeajomatkalla olivat kuljettajana Haynes ja matkustajana Elmer Apperson. Auto saavutti n. 11 km/h tuntinopeuden. koeajomatkan yhdensuuntainen sivu oli n. 2,5 kilometriä, jonka jälkeen auto oli käsivoimin kammettava keula takaisin paluusuuntaansa. Koeajon päätteeksi Haynes oli vakuuttunut siitä, että kokeilu oli ollut vaivannäön arvoinen ja että autosta saataisiin kehitettyä kaupallisesti menestyvä tuote. Tosin ajoneuvon ohjaussysteemiä oli vielä kehitettävä, samoin kuin häiritsevät pakokaasut oli johdettava kauemmas matkustamosta.


title: Elwood Haynes

text: Haynesin auto on oletettavasti järjestyksessä toinen, menestyksekkäästi maantiellä Yhdysvalloissa testattu bensiinimoottorinen ajoneuvo. Se valmistui kaksi vuotta ennen kuin Henry Fordin Quadricycle, ja sitä edelsi Charles Duryean moottoroitu vaunu ("Motorized Wagon") vain alle vuotta aiemmin. Toisin kuin Duryean auto, joka oli hevosvetoiset vaunut joihin oli kytketty niiden omavoimaista liikuttamista varten moottori, mutta ne olivat silti myös hevosten vedettävissä, Haynesin auto oli rakennettu täysin "hevosvapaaksi" kulkupeliksi. Stintz Company oli edelleen kiinnostunut Haynesin sovelluksesta, joka koski heidän moottoriaan ja lähetti edustajiaan valokuvaamaan ajoneuvoa ja julkaisi mainoskuvia joissa tämänkaltainen kulkuneuvo esiteltiin yhtenä heidän moottoriensa sovellusmahdollisuuksista. Haynesin auton saama julkisuus sai Yhdysvaltojen keskilännen alueella aikaan suuren innostuksen automobiilien valmistamiselle.


title: Elwood Haynes

text: Haynes jatkoi autonsa kehittämistä ja rakensi vuonna 1895 "Pioneer II:n", jossa oli kehittyneempi ohjauslaitteisto ja pakoputki. Uusi auto valmistettiin myös, koska Haynes aikoi osallistua sillä marraskuun 2. päivänä vuonna 1895 ajettavaksi aiottuun Chicago Times-Herald -kilpailuun, joka olisi ensimmäinen Yhdysvalloissa pidetty, moottoroiduille ajoneuvoille tarkoitettu kilpailu. Vaikka kilpailuun oli alun perin ilmoittautunut 83 osallistujaa suurin osa ei saanut ajokkiaan valmiiksi kisapäivään mennessä ja lopulta kilpailu käytiin vain kolmen auton ja kuuden moottoripyörän välillä. Kilpailun aikana Haynesin ja poliisin välille sattui yhteenotto, kun poliisi vaati Haynesia keskeyttämään ajonsa ja siirtämään ajoneuvoaan hevosvetoisesti, koska poliisin mielestä Haynesilla ei ollut lupa kuljettaa autoaan julkisilla liikenneväylillä. Muut kilpailijat joutuivat samaan tilanteeseen ja tämän vuoksi kaupungin viranomaiset, tilannetta selvitettyään, tarkensivat järjestyssääntöjensä tulkintaa ja sallivat moottoriajoneuvoille oikeuden liikkua kaupungin kaduilla. Tämä mahdollisti kilpailun järjestämisen uudelleen, myöhäisempänä ajankohtana. Epäonnisen kilpailun aikan Haynes joutui Chicagon ensimmäiseen auto-onnettomuuteen. Väistettyään raitiovaunua, hänen ajoneuvonsa alkoi heittelehtiä ja törmäsi jalkakäytävän reunakiveykseen, sillä seurauksilla että auton pyörä ja etuakseli vaurioituivat. Koska Haynesilla ei ollut tarvittavia varaosia, hänen mahdollisuutensa osallistua myöhemmin pidettävään kilpailuun tyssäsivät tähän. Uusintakilpailu pidettiin marraskuun 28. päivänä ja sitä seuraamaan katujen varsille oli kertynyt tuhatpäinen katsojajoukko. Charles Duryea voitti kilpailun omalla autollaan ja toiseksi sijoittui Oscar Mueller Benzillä. Pioneer II palkittiin kuitenkin ansiokkaasta suunnittelustaan. Haynesin kehittämän teknologian ansiosta moottorin värinä ja mekaaniset äänet olivat huomaattavasti vähentyneet.


title: Elwood Haynes

text: Vuonna 1896 Haynesin sekä Appersonien yhteenliittymä sai virallisen muodon, kun he perustivat Haynes-Apperson Companyn. Yhtiö mainosti itseään Amerikan ensimmäisenä autotehtaana. Duryea Motor Wagon Company oli valmistanut ensimmäisen ajoneuvonsa vuonna 1893, eli vähän alle vuoden ennen Haynesin Pioneerin valmistumista. Duryean ajoneuvot olivat kuitenkin olleet enemmänkin hevosvaunuja, joihin oli kytketty moottori ja ensimmäisen amerikkalaisen autotehtaan titteli on tämän vuoksi tulkintakysymys. Duryean yhtiön konkurssi vuonna 1898 keskeytti Haynes-Appersonia vastaan nostetun oikeuskanteen käsittelyn ja tämän jälkeen ei kukaan voinut vetää yhtiötä juridiseen vastuuseen "Amerikan ensimmäinen autotehdas" -väitteen käytöstä.


title: Elwood Haynes

text: Vuonna 1898 yhtiö valmisti autoja tilauksesta, hinta oli 2000 USD (nykyrahassa n. 53 500 USD) ja yhden auton valmistuminen vei aikaa kahdesta kolmeen viikkoa. Tuotannon kasvaessa yhtiö uudelleenorganisoitiin toukokuun 5. päivänä 1898, Portlandin ja Kokomon sijoittajilta kerätyllä 25 000 USD (nykyrahassa n. 680 000 USD) pääomasijoituksella. Saman vuoden lopulla yhtiö siirtyi uusiin rakennuttamiinsa toimitiloihin Kokomossa. Yhtiö esitteli kaksi uutta mallia ja tuotannon kasvaessa lisäsi työvoimansa määrää. Haynes-Appersonin autoja esiteltiin Keskilännen maatalousnäyttelyissä ja yhtiö harjoitti aktiivista mainontaa alueen lehdissä. Yhtiön tuotteiden kysyntä kasvoi nopeasti. Kun yhtiö oli vuonna 1898 valmistanut 5 autoa, vuonna 1899 niitä valmistui 30, vuonna 1900 192 ja vuonna 1901 240 kappaletta. Yhtiö toimi vuonna 1902 kahdessa vuorossa ympäri vuorokauden, työllistäen yli 350 henkilöä, kyetäkseen täyttämään tilaukset. Yhtiön vuoden 1902 myynti oli yli 400 000 USD (nykyrahassa n. 10,5 milj. USD).


title: Elwood Haynes

text: Haynes-Appersonin autot saavuttivat hyvän maineen kestävyydellään ja kyvyllään suoritua myös pitkistä taipaleista luotettavasti ja tätä käytettiin mainonnassa hyödyksi. Eräs tällainen tapaus oli autokauppa newyorkilaisen tohtori A. Webberin kanssa. Webber kieltäytyi ostamasta sellaista autoa, jonka luotettavuutta ei myyjä pystyisi todentamaan käytännössä ja ehtona kaupalle oli, että auto toimitettaisiin hänelle kotiin ajamalla. Haynes ja Edgar Apperson suostuivat kaupan ehtoon ja ajoivat autolla Kokomosta New York Cityyn. Tämä oli ensimmäinen kerta autoilun historiassa, kun autolla ylitettiin 1000 mailin kilometripyykki yhden matkan aikana. Matkan taittaminen vei aikaa yli kuukauden ja vaikka mainosteksti hehkuttaakin suoritusta huviajeluksi, päätti kaksikko, muutaman sateessa ajetun päivän jälkeen, parantaa autoaan asentamalla tuleviin versioihin katon.


title: Elwood Haynes

text: Haynesin ja Appersonien välille alkoi kehittyä erimielisyyksiä, joiden syyt eivät koskaan tulleet julkisuuteen, mutta oletettavasti ne koskivat raha-asioita ja autojen suunnittelun suuntaa. Haynes halusi valmistaa korkeatasoisia autoja, koska hän oli tottunut siihen, että yhtiön asiakaskunta on yhteiskunnan hyvätuloista luokkaa, joille voidaan myydä tuotteita kalliimmalla hinnalla. Appersonien näkemys taas oli, että tuotteiden varustelutasosta tinkimällä valmiin tuotteen hintaa saataisiin alemmaksi ja näin tuotteella olisi laajemmat markkinat. Erimielisyydet johtivat lopulta Appersonien eroamiseen yhtiöstä vuonna 1902. Liikekumppaniensa menettäminen pakotti Haynesin luopumaan Indiana Gasin johtajantoimestaan ja keskittymään kasvavan autotehtaansa asioiden hoitamiseen. Haynesia kiinnosti kuitenkin johtamisen sijaan enemmänkin tutkimus- ja kehitystyö, joten vuonna 1903 hän jätti yhtiön päivittäisten rutiinien hoitamisen ammattijohtajille. Haynes käytti valtaosan tutkimusresursseistaan kevyempien ja kestävämpien metallien kehittämiseen autoteollisuuden osien valmistusta varten. Hänen tutkimuksensa kattoivat myös autoilun muita alueita ja mm. vuonna 1906 hän julkaisi tutkimustuloksiaan, jotka koskivat moottoribensiinin epäpuhtauksia. Tutkimuksensa perusteella hän suositteli polttoaineteollisuudelle bensiinin rikkipitoisuuden laskua, jolloin se palaisi puhtaammin ja näin moottorin toiminta tehostuisi.


title: Elwood Haynes

text: Vuonna 1905, kolme vuotta sen jälkeen kun Appersonin veljekset olivat katkaisseet liikekumppanuuden ja perustaneet oman Apperson-automerkkinsä, Haynes-Apperson uudelleenorganisoitiin ja yhtiön nimeksi tuli Haynes Automobile Company. Haynes järjesti asian tiimoilta suuren julkisuuskampanjan. Vuonna 1908 New York Cityssä järjestettiin 2000 auton paraatikulkue, jonka kärjessä Broadwaylla ajoi Elwood Haynes Pioneerillaan. Tätä seurasi kymmenen Haynes-Apperson- ja Haynes-merkkistä autoa, yksi yhtiön jokaiselta toimintavuodelta, esitelläkseen miten autot olivat kehittyneet kyseisenä ajanjaksona. Matkalla paraatiin Haynesille kävi köpelösti ja oli vähällä, ettei hän olisi päässyt osallistumaan koko tapahtumaan. Haynes ei ollut tietoinen kaupungin hiljattain asettamista uusista nopeusrajoituksista, ja hän joutui pidätetyksi ylinopeudesta – autolla jonka huippunopeus oli n. 17 km/h. Onnekseen Haynes pääsi pian tuomarin eteen, joka vapautti hänet, kuultuaan kuka hän oli ja että hänen on tarkoitus johtaa suurta paraatikulkuetta. Kulkueen oli tarkoitus juhlistaa autoilun kymmenvuotista taivalta, vaikka tosiasiassa Euroopassa oli ollut omavoimaisesti liikkuvia ajoneuvoja jo liki kaksikymmentä vuotta. Vuonna 1910 Haynes lahjoitti Pioneerin Washington DC:n Smithsonian-instituutille, jossa tämä Amerikan toiseksi vanhin säilynyt auto on näytteillä.


title: Elwood Haynes

text: Haynesin L-malli oli kaupallisesti hänen menestyksekkäin mallinsa. Sen ensiversio tuli myyntiin vuonna 1905 ja niitä myytiin yli 4300 kappaletta. Kolmeportaisella vaihteistolla varustettu auto kykeni kuljettamaan neljä matkustajaa ja sen huippunopeus oli 58 km/h. Vuonna 1908 Haynes laajensi yhtiön tuotantoa merkittävästi, kyetäkseen vastaamaan jatkuvasti kasvavaan kysyntään. Uuden ja suuremman tehtaan rahoittamiseksi yhtiö järjesti osakeannin. Vuonna 1909 yhtiö valmisti 650 autoa vuodessa, hintatason ollessa $2500–$5500 (nyk. 63 000–138 000 $). Vuonna 1910 Haynes Automobile oli ensimmäinen yhtiö, jonka valmistamissa autoissa oli vakiovarusteena joka mallissa katto, tuulilasi, ajovalot ja nopeusmittari. Tällä tähdättiin yhtiön tavoitteeseen olla laadukkaimpien luksusautojen valmistaja.


title: Elwood Haynes

text: Vuonna 1910 Haynes Automobile Company valmisti yli 1000 autoa ja arviot tulevaisuudesta tukivat näkemystä jatkuvasta kasvusta, kun vuonna 1911 yhden työntekijän hengen vaatinut tulipalo tuhosi yhtiön tehtaan maan tasalle. Tuhosta toipuminen vei aikansa ja vasta vuonna 1913 yhtiö oli taas valmiina kasvu-uralle. Vuonna 1914 Haynes järjesti promootikiertueen, jossa hän itse ajoi autolla Yhdysvaltain halki. Matka sai sanomalehdissä ansaittua huomiota ja antoi yhtiölle ja sen myynnille kaivatun piristysruiskeen. Lähestulkoon jokaisessa kaupungissa, jossa hän vieraili, sanomalehdet kertoivat hänen keksinnöistään ja monet suitsuttivat häntä "Autoilun Isäksi".


title: Elwood Haynes

text: Tutkiessaan ja kehittäessään kevyempiä ja kestävämpiä metalleja auto- ja moottoriteollisuuden osien valmistukseen, hän keksi että yhdistämällä volframia kromiin, teräkseen tai rautaan, saatiin aikaan luja ja kevyt metalli joka oli vastustuskykyinen korroosiolle ja kesti suuria lämpötiloja. Näitä uudenaikaisia seosmetalleja valmistamaan hän perusti "Haynes Stellite Companyn", joka solmi ensimmäisen maailmansodan ansiosta lukuisia tuottoisia sopimuksia ja teki Haynesista miljonäärin vuonna 1916. Hän myi kehittämänsä martensiittisen ruostumattoman teräksen patentin "American Stainless Steel Companylle" osakevaihtona summasta, joka takasi hänelle paikan tämän yhtiön hallituksessa. Sodan jälkeen Haynes Stellitellä alkoi olla ongelmia työvoimansa kanssa. Nämä järjestäytyivät ammattiliittoihin, vaatien lisää palkkaa, jota Haynes ei halunnut korottaa. Erityisesti hänen lauseensa "Työläiselle ei kannata maksaa liikaa palkkaa, se tekee hänestä liian riippumattoman" aiheutti jopa yhtiön hallituksessa ja rahoittajissa hämmennystä. Rauhoittaakseen tilanteen Haynes myi Stellite Companyn ja sen patentit "Union Carbide" -yhtiölle vuonna 1920. Muutamien välivaiheiden jälkeen yhtiö on uudelleenorganisoitu ja toimii nykyisin nimellä "Haynes International". Haynes keskitti huomionsa jälleen autoja valmistavaan yhtiöönsä, mutta ensimmäisen maailmansodan jälkeisessä taloustaantumassa yhtiön talous ei kestänyt ja se haettiin konkurssiin. Haynes menetti omaisuudestaan huomattavan osan, koska vuonna 1925 annetulla oikeuden päätöksellä hänet katsottiin vastuulliseksi yhtiön veloista.


title: Elwood Haynes

text: Tammikuun 6. päivänä vuonna 1925, Haynes, Appersonin veljekset sekä muutama muu autoilun pioneeri palkittiin New York Cityn autonäyttelyssä, saavutuksistaan autoteollisuuden hyväksi, "National Automobile Chamber of Commerce" -järjestön myöntämillä kultaisilla ansiomerkeillä. Paluumatkalla kotiin Haynes sairastui influenssaan ja hänen terveydentilansa alkoi heikentyä nopeasti. Maaliskuussa hän pyysi poikaansa ottamaan hänen liiketoimensa hoitaakseen, hänen itsensä muuttaessa Floridan lämpimämpään ilmastoon. Haynesin terveydentila kuitenkin heikkeni nopeasti, etenkin hänen tappiokseen luetun konkurssioikeuden päätöksen jälkeen, pakottaen hänet perumaan suunnittelemansa Kuuban-matkan ja palaamaan kotiinsa Kokomoon. Haynes kuoli kotonaan, 16. huhtikuuta 1925, sydämen vajaatoiminnan aiheuttamiin komplikaatioihin.


title: Burlingamen sopimus

text: Burlingamen sopimus oli Yhdysvaltojen ja Kiinan välillä heinäkuussa 1868 solmittu sopimus. Sopimuksessa maat antoivat yhdysvaltalaisille ja kiinalaisille oikeuden muuttaa vapaasti toistensa maihin, minkä lisäksi Yhdysvallat tunnusti sopimuksen myötä Kiinan alueellisen koskemattomuuden.


title: Burlingamen sopimus

text: Burlingamen sopimus on nimetty pääarkkitehtinsa Anson Burlingamen mukaan. Burlingame oli ensin Yhdysvaltain diplomaatti Kiinassa, jonka Kiina myöhemmin palkkasi oman kansainvälisen delegaationsa johtajaksi. Kiinalaisen delegaation johdossa Burlingame sai tehtäväkseen mennä Yhdysvaltoihin neuvottelemaan vuonna 1858 voimaan tullut Tientsinin sopimus uudelleen. Neuvottelujen tuloksena syntyi Burlingamen sopimus.


title: Burlingamen sopimus

text: Burlingamen sopimus kaatui lopulta kiinalaisten siirtolaisten massamuuton takia. Yhdysvaltoihin oli Kalifornian kultaryntäyksen alkamisen jälkeen muuttanut valtava määrä kiinalaisia siirtolaisia, jotka suostuivat työskentelemään yhdysvaltalaisia pienemmillä palkoilla. Varsinkin vuoden 1873 paniikin ja sitä seuranneen pitkän laman jälkeen tämä herätti suuttumusta yhdysvaltalaisissa, jotka kokivat kiinalaisten vievän heidän työpaikkansa. Tiukentuneet asenteet johtivat lopulta siihen, että Kalifornia päätti rajoittaa merkittävästi kiinalaisten maahantuloa ja elämää Kaliforniassa. Kalifornian päätös oli ristiriidassa Yhdysvaltain perustuslain ja Burlingamen sopimuksen kanssa, minkä takia silloinen presidentti Rutherford B. Hayes esti lakimuutosten käytäntöönpanon. Kalifornialaisten painostuksen takia Hayes päätti kuitenkin neuvotella Kiinan kanssa Burlingamen sopimuksen sisällön uudelleen. Uusi sopimus, joka tunnetaan nimellä Angellin sopimus, solmittiin vuonna 1880 ja kumosi Burlingamen sopimuksen.


title: Vantaan Tilapalvelut Vantti

text:
Vantaan Tilapalvelut Vantti Oy (aiemmin "Vantaan Tilapalvelut Oy") on Vantaan kaupungin omistama palveluyhtiö, joka tuottaa ateria-, kiinteistö- ja puhtauspalveluita sekä aula- ja turvapalveluita Vantaan kaupungille. Vantti työllistää noin 990 henkilöä ja sen liikevaihto oli vuonna 2014 noin 49 miljoonaa euroa. Vantti perustettiin 1. tammikuuta 2012. Yhtiö muutti nimensä ja kotisivunsa nykymuotoon loppukeväällä 2013.
Yhtiön päätoimipiste sijaitsee Vantaan Pakkalan kaupunginosassa Yrityspalvelukeskus Leijan rakennuksessa.


title: Cedar Creekin taistelu

text: Cedar Creekin taistelu (myös Belle Groven taistelu) oli Yhdysvaltain sisällissodan taistelu, joka käytiin 19. lokakuuta 1864 Virginiassa. Taistelussa konfederaation Jubal Early yritti yllätyshyökkäyksellä lyödä unionin Philip Sheridanin joukot Cedar Creekin ympäristössä. Early onnistui aluksi pakottamaan huomattavasti itseään vahvemman vihollisen perääntymään ja vaikutti jo voittaneen taistelun, kunnes Sheridan kuitenkin aloitti vastahyökkäyksen ja löi Earlyn joukot.


title: Cedar Creekin taistelu

text: Cedar Creekin taistelu oli konfederaation viimeinen yritys edetä Shenandoahin laakson läpi unionin alueille. Hyökkäyksen epäonnistuttua konfederaatio menetti lopullisesti mahdollisuutensa hyökätä unionin pääkaupunkiin Washington D.C.:hen ja puolustaa taloudellisesti tärkeää Shenandoahin laaksoa.


title: Cedar Creekin taistelu

text: 32 000 miehen vahvuista Shenandoahin armeijaa komentanut kenraalimajuri Philip Sheridan sai kesällä unionin armeijan ylipäälliköltä Ulysses S. Grantilta käskyn sitoa kenraaliluutnantti Earlyn joukot taisteluihin, jotta Grant saisi rauhassa keskittyä konfederaation armeijan ylipäällikön Robert E. Leen joukkoja vastaan taistelemiseen. Sheridan onnistui tehtävässään hyvin ja löi Earlyn joukot kesän ja syksyn aikana Winchesterissä, Fisher’s Hillissä ja Tom’s Brookissa. Voittojen ansiosta Sheridan pystyi etenemään toistasataa kilometriä konfederaation ruokahuollon kannalta tärkeässä Shenandoahin laaksossa ja toteuttamaan toista Grantilta saamaansa tehtävää, eli tuhoamaan ruoantuotannon kannalta tärkeitä kohteita laaksossa. Sheridanin joukot tuhosivat lähes kahden viikon ajan järjestelmällisesti alueella olevaa karjaa ja viljaa sekä latoja ja myllyjä. Saatuaan Shenandoahin laakson sotaretken päätökseen Sheridan vei armeijansa Cedar Creekin pohjoispuolelle leiriytymään ja lähti itse Washingtoniin tapaamaan muita kenraaleita.


title: Cedar Creekin taistelu

text: Kenraaliluutnantti Jubal Earlyn komentamaan Valleyn armeijaan kuului lokakuussa 1864 lähteestä riippuen vain 11 000–16 000 tai jopa 22 000 miestä. Valleyn armeija oli joka tapauksessa huomattavasti heikommin varusteltu ja ruokittu kuin Shenandoahin armeija. Kenraaliluutnantti Early halusi kuitenkin epätoivoisesti lyödä unionin joukot, minkä takia hän päätti aloittaa uhkarohkealta tuntuneen hyökkäyksen huomattavasti voimakkaampaa vihollista vastaan.


title: Cedar Creekin taistelu

text:
Ennen taistelua Shenandoahin armeija koostui neljästä armeijakunnasta, joista kolme oli jalkaväkeä ja yksi ratsuväkeä:
Vaikka Sheridan ei uskonutkaan konfederaation hyökkäävän enää hänen armeijansa kimppuun, oli hän järjestänyt joukkonsa vahvaan puolustusasemaan. Sheridanin joukkojen päämaja sijaitsi Belle Groven maatilalla ja valtaosa unionin joukoista oli sijoitettu sen länsipuolelle. Belle Groven länsipuolella sijainneiden puolustusjoukkojen vasen selusta jäi kuitenkin haavoittuvaiseksi, sillä Sheridan luotti Shenandoahin joen ja Massanutten-vuoren suojaavan aluetta, ja jätti koko alueen vartioinnin yksin kenraalimajuri Torbertin ratsuväkijoukkojen varaan. Varsinaisen taistelun alkaessa Sheridan oli vasta palaamassa Washingtonista ja joukkojen ylimpänä komentajana toimi väliaikaisesti kenraalimajuri Wright.


title: Cedar Creekin taistelu

text: Jubal Early lähetti 17. lokakuuta kenraalimajuri John Gordonin ja topograafikko Jedediah Hotchkissin tiedustelemaan unionin asemia. Gordon ja Hotchkiss huomasivat unionin vasemman sivustan heikkouden ja päättivät käyttää sitä hyökkäyksensä aloittamiseen. Konfederaation joukot päättivät aloittaa hyökkäyksen kolmella Gordonin komentamalla divisioonalla, jotka hyökkäisivät yön pimennossa heikkoa sivustaa vastaan. Gordonin komentamien divisioonien lisäksi konfederaatiolla oli taistelua varten käytössään tykistöä ja ratsuväkeä, jotka kuitenkin aseteltiin eri paikkoihin kuin Gordonin kärkiryhmä.


title: Cedar Creekin taistelu

text: Cedar Creekin taistelu oli kokonaisuutena hyvin sekava, koska unionin ja konfederaation joukot taistelivat yhtä aikaa monessa eri paikassa ja samoissa paikoissa käytiin saman päivän aikana useita eri yhteenottoja. Pääpiirteittäin taistelu kuitenkin alkoi konfederaation yllätyshyökkäyksestä ja sitä seuranneesta unionin puolustuksen täydellisestä romahtamisesta. Unionin saatua puolustuksensa jälleen koottua taistelu taukosi hetkeksi, kun kumpikin osapuoli ryhtyi uudelleenjärjestelemään joukkojaan. Tämän jälkeen unionin joukot aloittivat yllättäen vastahyökkäyksen, jossa puolestaan konfederaation puolustuslinjat pettivät ja konfederaation joukot joutuivat pakenemaan taistelusta.


title: Cedar Creekin taistelu

text: Gordonin johtama kärkiryhmä marssi koko 18. ja 19. päivän välisen yön kohti Shenandoahin armeijan leiriä. Matkallaan he kiersivät Massanutten vuoriston ja ylittivät Shenandoah-joen. Unionin ratsuväkijoukot kuulivat epämääräisiä ääniä konfederaation joukkojen lähestyessä heitä, mutta äänten alkuperää selvittämään lähtenyt everstiluutnantti Luther Furney jäi konfederaation joukkojen vangiksi eikä päässyt varoittamaan lähestyvästä hyökkäyksestä. Gordonin kärkiryhmä saavutti kello 4.00 asemansa unionin joukkojen vasemmassa selustassa ja sai rauhassa järjestää joukkonsa hyökkäystä varten. Samaan aikaan konfederaation loput joukot aseteltiin omiin asemiinsa eri paikoissa Belle Groven länsipuolella.


title: Cedar Creekin taistelu

text: Earlyn aloittaessa yllätyshyökkäyksensä kello 5.00 Cedar Creekissä oli sankka sumu ja valtaosa unionin joukoista oli vielä nukkumassa tai tekemässä aamupalaa. Hyökkäystaistelu käytiin yhtä aikaa monessa eri paikassa. Gordonin ja kenraalimajuri Joseph B. Kershawin divisioonat hyökkäsivät 8. armeijakuntaa vastaan taistelukentän eteläpuolella. Konfederaation tykistö hyökkäsi unionin 19. armeijakuntaa vastaan ja myöhemmin myös prikaatikenraali Gabriel C. Whartonin divisioona liittyi samaan taisteluun. Yksi konfederaation ratsuväkiyksiköistä pääsi nopeasti Belle Groveen asti, josta he toivoivat löytävänsä ja mahdollisesti vangitsevansa itse Sheridanin. Sheridan ei kuitenkaan ollut vielä saapunut takaisin matkaltaan.


title: Cedar Creekin taistelu

text: Konfederaation joukot onnistuivat yllätyksen turvin lyömään unionin 8. ja 19. armeijakunnan nopeasti ja jatkoivat etenemistään. Yksi taistelussa onnistuneista unionin yksiköistä oli kuitenkin 19. armeijakunnan everstin Stephen Thomasin divisioona, joka onnistui raskaista tappioista huolimatta hidastamaan konfederaation hyökkäystä niin kauan, että unioni sai vedettyä kaikki leirialueella olleet junansa turvaan taistelulta. Unionin joukot saivat koottua puolustuslinjansa kunnolla ensimmäisen kerran vasta Cedar Creekissa, jossa 19. ja muita enemmän valmistautumisaikaa saanut 6. armeijakunta järjestäytyivät yhteiseen puolustuslinjaan. Lopulta kuitenkin myös näiden joukkojen oli peräännyttävä ja koko Shenandoahin armeija vetäytyi luoteeseen.


title: Cedar Creekin taistelu

text: Early päätti lopettaa unionin joukkojen takaa-ajamisen Middletownin kaupungin pohjoispuolelle, vaikka osa hänen kenraaleistaan olisi halunnutkin jatkaa takaa-ajoa. Taistelun ensimmäisen vaiheen jälkeen konfederaatio oli pakottanut unionin joukot perääntymään yli viisi kilometriä, valloittanut unionilta 24 kanuunaa ja ottanut yli 1 000 sotilasta vangiksi. Unionin joukoista 8. armeijakunta ja sitä vahvistanut Kitchingin divisioona olivat kärsineet niin raskaita tappioita, että niitä ei voitu käyttää enää laisinkaan. Taistelun ensimmäisen vaiheen jälkeen Early oli jo varma voitostaan ja uskoi unionin joukkojen aloittavan vetäytymisen auringon laskiessa.


title: Cedar Creekin taistelu

text: Joukkojensa luokse kello 10.30 palannut Sheridan ei kuitenkaan aikonut vetäytyä taistelusta. Sheridan perusti uuden komentopaikan Piken laaksoon ja järjesteli uudelleen jäljellä olevat joukkonsa vastahyökkäystä varten. 6. armeijakunta asetettiin unionin asemista nähden laakson oikealle puolelle ja 19. armeijakunta vasemmalle. Ratsuväkijoukot jaettiin kahtia niin, että kumpaakin armeijakuntaa tuki yksi ratsuväkidivisioona. 8. armeijakunnan rippeet jäivät reserviin, eikä niitä enää käytetty taistelussa.


title: Cedar Creekin taistelu

text: Vastahyökkäyksen alkaessa konfederaation joukot olivat uupuneita ja monet konfederaation sotilaat olivat keskittyneet unionin hylkäämän leirin ryöstelyyn. Sheridan aloitti vastahyökkäyksensä etenemällä vuoron perään kummaltakin sivustalta ja hyökkäsi sen jälkeen konfederaation puolustuslinjan keskikohtaa vastaan. Konfederaation rivit alkoivat hajoamaan kunnolla, kun puolustuslinjan keskellä olleen divisioonan komentaja, kenraalimajuri Stephen Dodson Ramseur, kuoli. Earlyn joukot aloittivat sekasortoisen vetäytymisen. Unionin joukot yrittivät ajaa vetäytyviä etelävaltiolaisia takaa, mutta konfederaation tekemän vastarinnan takia iso osa perääntyvistä joukoista pääsi pakoon. Sheridan jatkoi tajaa-ajoa iltaan asti, jolloin unionin joukot olivat saavuttaneet Fisher's Hillin.


title: Cedar Creekin taistelu

text: Sheridan sai hyökkäyksen yhteydessä valloitettua kaikki menettämänsä kanuunat takaisin sekä 24 konfederaation kanuunaa, lähes kaikki Earlyn armeijan vankkurit ja otti yli 1 200 sotavankia.


title: Cedar Creekin taistelu

text: Unioni menetti taistelussa lopulta yhteensä noin 5 700–5 800 ja konfederaatio noin 2 900–3 100 sotilasta.


title: Cedar Creekin taistelu

text: Cedar Creekin taistelun jälkeen Valleyn armeijasta ei ollut enää mitään vastusta unionin joukoille, mikä käytännössä lopetti kaiken konfederaation tekemän vastarinnan Shenandoahin laaksossa. Shenandoahin laakson menettämisen myötä konfederaatio menetti myös väylänsä unionin pääkaupunkiin Washington D.C.:hin.


title: Cedar Creekin taistelu

text: Pohjoisvaltiolaisten taistelutahto kohosi merkittävästi Cedar Creekin voiton jälkeen. Cedar Creekissä koettua voittoa on pidetty osasyynä sille, että istunut presidentti Abraham Lincoln saavutti kolme viikkoa taistelun jälkeen pidetyissä presidentinvaaleissa murskavoiton.


title: Cedar Creekin taistelu

text: Philip Sheridanille Cedar Creekin taistelusta tuli yksi hänen sotilasuransa huippuhetkistä. Abraham Lincoln ylensi taistelun jälkeen Sheridanin vakituisen armeijan () kenraalimajuriksi. Sheridanin paluu Cedar Creekiin ja murskatappiolta näyttäneen taistelun kääntäminen hetkessä voitoksi olivat sisällissodan jälkeen suosittu aihe yhdysvaltalaisessa taiteessa: esimerkiksi Thomas Buchanan Read kirjoitti kokonaisen eeppisen runon ("Sheridan's Ride") Sheridanin kunniaksi.


title: Cedar Creekin taistelu

text: Jubal Earlylle Cedar Creekin taistelu oli viimeinen kerta, kun hän todella pystyi haastamaan unionin joukkoja. Earlyn lopullinen tappio koitti seuraavan vuoden maaliskuussa, jolloin Earlyn viimeisetkin joukot tuhottiin Waynesboron taistelussa. Pian tämän jälkeen konfederaation armeijan ylipäällikkö Robert E. Lee vapautti Earlyn palveluksesta ja tämä pakeni Meksikoon.


title: AbbVie

text: AbbVie [æbviː] on vuonna 2013 Abbott Laboratories -yhtiöstä eriytetty maailmanlaajuinen lääketeollisuusyritys.


title: AbbVie

text: AbbVie työllistää noin 25 000 henkeä ja myy lääkkeitään yli 170 maassa.


title: AbbVie

text: Espoossa toimivan AbbVie Oy:n liikevaihto oli 61,6 miljoonaa ja henkilöstömäärä 94. AbbVien Suomessa myytäviä tuotteita ovat muun muassa autoimmuunisairauksiin käytettävä "Humira" (adalimumabi), HIV-lääke "Kaletra" (lopinaviiri + ritonaviiri), eturauhassyöpälääke "Procren", inhalaatioanesteetti "Sevorane", krooniseen munuaisten vajaatoimintaan liittyvän sekundaarisen hyperparatyreoosin ehkäisyyn ja hoitoon käytettävä "Zemplar" sekä Parkinsonin tautia hoitava "Duodopa".


title: HMS Colossus (1803)

text: HMS Colossus oli Kuninkaallisen laivaston vuonna 1803 vesillelaskettu Colossus-luokan 74-tykkinen kolmannen luokan linjalaiva.


title: HMS Colossus (1803)

text: Alus tilattiin 23. marraskuuta 1797 Deptfordin telakalta, missä sen rakennustöistä vastasi maaliskuuhun 1803 Edward Tippett ja sen jälkeen Henry Peake. Sen köli laskettiin toukokuussa 1799 ja alus laskettiin vesille 23. huhtikuuta 1803. Alus valmistui 20. kesäkuuta Woolwichissa.


title: HMS Colossus (1803)

text: Alus romutettiin Chathamissa 8. helmikuuta 1826.


title: Abbott Laboratories

text: Abbott Laboratories on yhdysvaltalainen pörssiyhtiö, joka toimii maailmanlaajuisesti terveydenhoidon alalla.


title: Abbott Laboratories

text: Abbott Laboratories -yhtiöstä eriytettiin vuoden 2013 alussa uusi AbbVie-lääkekehitysyhtiö. Jäljelle jäänyt Abbott keskittyy diagnostiikkaan, ravintovalmisteisiin, terveydenhuoltotuotteisiin ja rinnakkaislääkkeisiin.


title: Abbott Laboratories

text: Yhtiön perusti chicagolainen lääkäri Wallace Calvin Abbott vuonna 1888 nimellä Abbott Alkaloid Company.


title: Abbott Laboratories

text: Abbott Laboratories -yhtiön tuottamia ravintovalmisteita ja -lisiä ovat muun muassa maitojauheet, "Similac"-vauvanruoat, "Ensure"-terveysjuomat, "Glucerna, PediaSure, EAS" ja "ZonePerfect".


title: Abbott Laboratories

text: Diagnostiikassa Abbott on erikoistunut muun muassa immunologiaan ja verentutkimukseen.


title: Abbott Laboratories

text: Keväällä 2016 Abbott kertoi ostavansa sydämentahdistimia ja muuta sydäntautien hoitotekniikkaa valmistavan St. Jude Medicalin noin 25 miljardilla dollarilla.


title: Abbott Laboratories

text: Abbottin tuotteita on myyty Suomessa 1960-luvulta lähtien. Suomessa toimivan Abbott Oy:n liikevaihto vuonna 2014 oli 23 miljoonaa euroa ja henkilöstömäärä 32.


title: Mihail Heraskov

text: Mihail Matvejevitš Heraskov (, 5. marraskuuta 1733 Pultavan Perejaslav – 9. lokakuuta 1807 Moskova) oli venäläinen klassismin ajan kirjailija. Hänen tuotannossaan on havaittavissa siirtyminen kohti sentimentalismia.


title: Mihail Heraskov

text: Valakialaisperäiseen aatelisperheseen syntynyt Mihail Heraskov opiskeli Pietarin maasotakoulussa ja työskenteli Moskovan yliopiston johtajana ja kuraattorina. Hän julkaisi aikakauslehtiä "Poleznoje uveselenije" (1760–1762) ja "Svobodnyje tšasy" (1763) ja osallistui vapaamuurarien toimintaan. Heraskov tunnetaan parhaiten eeppisistä runoelmistaan kuten "Rossijada" (”Rossiada”, 1779), joka kertoo Iivana Julman Kazanin valloituksesta. Hänen näytelmistään huomattavin on tragedia "Venetsianskaja monahinja" (”Venetsian nunna”, 1758). Heraskovin proosa kehittyi filosofis-didaktisista romaaneista kuten "Numa Pompili, ili Protsvetajuštši Rim" (”Numa Pompilius eli Kukoistava Rooma”, 1768) kohti monimutkaisia rakkausseikkailuja kuten "Kadm i Garmonija" (”Kadmos ja Harmonia”, 1786). Romaanissa "Polidor, syn Kadma i Garmonii" (”Polydoros, Kadmoksen ja Harmonian poika”, 1794) kirjailija arvostelee voimakkaasti Ranskan vallankumousta. Heraskovin proosa on rytmikästä, monisanaista ja koristeellista. Lajityypeiltään monimuotoinen lyriikka kehottaa kohtuullisuuteen ja hiljaiseen elämään luonnonrauhassa.


title: Susanna Saapunki

text: Susanna Saapunki (s. 14. lokakuuta 1992 Kuusamo) on suomalainen maastohiihtäjä. Hän edustaa Vuokatti Ski Teamia. Hänen valmentajanaan toimii Kari Miettunen.


title: Susanna Saapunki

text: Saapunki debytoi maailmancupissa maaliskuussa 2014 Lahden 10 kilometrin vapaan hiihtotavan kilpailussa sijoittuen sijalle 60. Hänet valittiin mukaan vuoden 2016 Tour de Skille. Hän sijoittui Tourin kokonaiskilpailussa 36:nneksi ja saavutti uransa ensimmäiset maailmancup-pisteet oltuaan Val di Fiemmen pitkään loppunousuun päättyneellä viimeisellä etapilla 27:s. Parhaimmillaan hän on sijoittunut 20:nneksi Lillehammerin Nordic opening -tapahtuman kokonaiskilpailussa joulukuussa 2018.


title: Susanna Saapunki

text: Ensimmäisen SM-mitalinsa Saapunki saavutti Vantaan SM-kilpailuissa 2018 sijoittumalla pronssille 10 kilometrin vapaan hiihtotavan kilpailussa.


title: Susanna Saapunki

text: Saapunki on osallistunut kaksiin nuorten MM-kilpailuihin, yhtä moniin alle 23-vuotiaiden MM-kilpailuihin sekä vuoden 2013 talviuniversiadeihin.


title: Susanna Saapunki

text: Saapunki on naimisissa entisen kumparelaskija Ville Miettusen kanssa. Saapungin isä Pasi Saapunki osallistui yhdistetyn hiihtäjänä kaksiin olympialaisiin.


title: Naisten Superpesiksen kausi 2012

text: Naisten Superpesiksen kausi 2012 oli naisten Superpesiksen 23. kausi. Kausi alkoi 9. toukokuuta, ja Suomen mestarit olivat selvillä 15. syyskuuta. Naisten sarjaan osallistui 11 joukkuetta.


title: Naisten Superpesiksen kausi 2012

text: Naisten puolella mitaleilla olivat edelliskauteen verrattuna täsmälleen samat joukkueet. Lapuan Virkiä otti seurahistorian kahdeksannen Suomen mestaruutensa, voitettuaan Jyväskylän Kirittäret tiukan ottelusarjan jälkeen 3-2. Pronssimitalit menivät Porin Pesäkarhuille.


title: Naisten Superpesiksen kausi 2012

text: Perinteinen Itä-Länsi-ottelu järjestettiin Sotkamossa 20.-22. heinäkuuta.


title: Naisten Superpesiksen kausi 2012

text: Superpesisseurojen budjetit kaudella 2012.


title: Melicoccus

text: Melicoccus on kasvisuku, joka kuuluu saippuamarjakasvien heimoon. Siinä on vähintään 10 lajia. "Melicoccus"-suvun kasvit ovat puita tai pensaita. Joidenkin lajien hedelmiä käytetään ruokana, ja "Melicoccus bijugatusta" kasvatetaan hedelmäpuuna kaupallisestikin. Hedelmät muistuttavat läheisen "Talisia"-suvun sekä samaan alaheimoon kuuluvien rambutaanien, longaanien ja litsin hedelmiä.


title: Naisten Superpesiksen kausi 2011

text: Naisten Superpesiksen kausi 2011 oli Naisten Superpesiksen 22. kausi. Naisten runkosarja alkoi 10. toukokuuta ja sen viimeinen kierros pelattiin 7. elokuuta. Suomen mestarit olivat selvillä 11. syyskuuta.


title: Naisten Superpesiksen kausi 2011

text: Lapuan Virkiä katkaisi Jyväskylän Kirittärien ennätyksellisen kuuden mestaruuden putken, kun se voitti tämän loppuottelusarjassa voitoin 3–1. Virkiälle mestaruus oli seurahistorian seitsemäs ja ensimmäinen sitten vuoden 2004. Pronssimitalit jaettiin Porin Pesäkarhuille.


title: Naisten Superpesiksen kausi 2011

text: Sarja pelattiin kymmenellä joukkueella. Jyväskylän Valo putosi sarjasta viime kauden jälkeen urheilullisen menetyksen perusteella. Sen lisäksi Oulun Lippo luopui sarjapaikastaan seuran miesjoukkueen tapaan. Ykköspesiksen edelliskaudella voittanut Kouvolan Pallonlyöjät olisi ollut oikeutettu nousemaan Superpesikseen, mutta seura halusi jatkaa myös tällä kaudella Ykköspesiksessä. Lisäksi nähtiin yksi nimenvaihdos, kun raumalainen Fera pelaa tällä kaudella Rauman Lukon nimellä.


title: Naisten Superpesiksen kausi 2011

text: Itä–Länsi-tapahtuma pelattiin 22.–24. heinäkuuta Kouvolassa. Miesten ottelun voitti Lännen joukkue kotiutuskilpailun jälkeen 2–1 (1–6, 5–2, 1–1, 3–1). Naisten ottelussa Länsi oli parempi suoraan 2–0 (5–1, 4–3).


title: Naisten Superpesiksen kausi 2011

text: Runkosarjassa pisteitä jaetaan seuraavasti: 2–0-voitosta saa kolme pistettä ja 1–0-voitosta kaksi. Jos ottelu on kahden jakson jälkeen tasan (0–0 tai 1–1), molemmat joukkueet saavat yhden pisteen. Tällöin ottelun voittaja ja ylimääräisen (toisen) sarjapisteen saava joukkue ratkaistaan supervuorossa tai tämän jälkeen kotiutuslyöntikilpailussa.


title: Naisten Superpesiksen kausi 2011

text: Runkosarjassa tasapisteissä olevien joukkueiden keskinäisen paremmuuden ratkaisee kolmen pisteen eli 2–0-voittojen määrä tai niiden ollessa tasan kaikkien voittojen määrä. Jos edelleen ollaan tasatilanteessa, ratkaisee tehtyjen ja annettujen juoksujen ero, sitten keskinäisten ottelujen voitot, keskinäisten ottelujen pisteet tai lopulta keskinäisten ottelujen juoksuero.


title: Naisten Superpesiksen kausi 2011

text: Joukkueet pelasivat runkosarjassa 22 ottelua. Se koostui kaksinkertaisen sarjan lisäksi yksinkertaisina pelatuista lisälohkoista, jotka määrittyivät viime kauden sijoitusten perusteella. Lohkossa A pelasivat Pori, Lapua, Seinäjoki, Turku ja Rauma ja lohkossa B Jyväskylä, Lappeenranta, Siilinjärvi, Viinijärvi ja Ylihärmä.


title: Naisten Superpesiksen kausi 2011

text: Runkosarjan jälkeen kahdeksan parasta pääsivät pudotuspeleihin. Puolivälierät, välierät ja loppuottelut pelattiin paras viidestä -järjestelmällä, ja pronssimitalit ratkesivat paras kolmesta -järjestelmällä. Runkosarjan kahden viimeisen joukkueen kausi päättyi runkosarjaan. Nämä säilyttivät paikkansa Superpesiksessä. Kaudelle 2012 sarjaan nousi suoraan Ykköspesiksen voittaja.


title: Talisia

text: Talisia on kasvisuku, joka kuuluu saippuamarjakasvien heimoon. Siihen kuuluu yli 50 lajia. "Talisia"-suvun kasvit ovat puita tai pensaita. Jotkin suvun lajit tuottavat syötäviä hedelmiä, ja "Talisia esculentaa" kasvatetaan hedelmäpuuna. Hedelmät muistuttavat läheisen "Melicoccus"-suvun sekä samaan alaheimoon kuuluvien rambutaanien, longaanien ja litsin hedelmiä.


title: Nikki van der Zyl

text: Nikki van der Zyl on brittiläinen ääninäyttelijä. Van der Zyl ääninäytteli kymmenessä James Bond -elokuvassa vuosina 1962–1979.


title: Nikki van der Zyl

text: Tuottajat Albert R. Broccoli ja Harry Saltzman halusivat sveitsiläisen Ursula Andress elokuvaan "Salainen agentti 007 ja tohtori No". Andressin äidinkieli ei kuitenkaan ollut englanti: hän puhui englantia vahvalla aksentilla ja pani painoa väärille tavuille. Van der Zyl työskenteli lontoolaisella äänistudiolla ulkomaisten elokuvien ääninäyttelijänä ja häntä suositeltiin tuottajille. Hän ääninäytteli kaikki Andressin repliikit ja lauloi myös kappaleen “Under the Mango Tree”, jonka Andressin hahmo esittää elokuvassa. Broccoli ja Saltzman olivat niin tyytyväisiä van der Zylin ääninäyttelyyn, että he pyysivät häntä dubbaamaan Moneypennyä, Miss Taroa ja erästä kiinalaista hahmoa lukuun ottamatta kaikkien naisroolien repliikit. Van der Zylille maksettiin yhdestä nauhoituskerrasta noin 60 dollaria ja koko elokuvan ääninäyttelyistä hän sai noin 200 dollaria. Hän ei työsopimuksensa mukaisesti saanut uusintapalkkioita. Hänen myös annettiin ymmärtää, että ääninäyttelyn tulisi pysyä salaisuutena.


title: Nikki van der Zyl

text: Van der Zyl ääninäytteli Honey Rideria (jota näytteli Ursula Andress) elokuvassa "Salainen agentti 007 ja tohtori No", Sylvia Trenchiä (Eunice Gayson) elokuvassa "Salainen agentti 007 Istanbulissa", Jill Mastersonia (Shirley Eaton) ja Bonitaa (Nadja Regin) elokuvassa "007 ja Kultasormi", Domino Dervalia (Claudine Auger) elokuvassa "Pallosalama", Kissy Suzukia (Mie Hama) elokuvassa "Elät vain kahdesti" ja Chew Meetä (Francoise Therry) elokuvassa "007 ja kultainen ase". Hän myös ääninäytteli osan Solitairen (Jane Seymour) repliikeistä elokuvassa "Elä ja anna toisten kuolla" ja monia pienempiä rooleja. Van der Zyl työskenteli ensimmäisestä Bond-elokuvasta alkaen yhtä elokuvaa lukuun ottamatta sarjan jokaisessa elokuvassa "Kuurakettiin" (1979) asti. Häntä ei mainita lopputeksteissä eikä hän saanut elokuvista rojalteja. Van der Zylin dubbauksia käytettiin muustakin syystä kuin näyttelijän huonon englanninkielen taidon vuoksi: näyttelijä Shirley Eaton oli brittiläinen, mutta vahvan cockney-murteensa vuoksi tuottajat halusivat hänenkin hahmolle toisen, pehmeämmän äänen.


title: Nikki van der Zyl

text: Van der Zylin mukaan häntä suunniteltiin näyttelijäksi elokuvaan "Salainen agentti 007 Istanbulissa", koska rooliin jo valittua Daniela Bianchi ei oltaisi haluttukaan elokuvaan. Van der Zylin mukaan Roger Moore kertoi hänelle myöhemmin, että Bianchi pidettiin roolissa, koska tämän sopimuksen purkaminen olisi ollut liian kallista.


title: Nikki van der Zyl

text: Van der Zyl on kirjoittanut omaelämäkerran "For Your Ears Only", jonka esipuheen on kirjoittanut Roger Moore.


title: Marne Maitland

text: Marne Maitland (1920–1991/1992) oli brittiläis-intialainen näyttelijä. Hän näytteli 1950–1990 useissa elokuvissa, usein arabia tai aasialaista hahmoa.


title: Naisten Superpesiksen kausi 2009

text: Naisten Superpesiksen kausi 2009 oli Naisten Superpesiksen 20. kausi. Naisten sarjaan osallistui 12 joukkuetta. Kausi alkoi 13. toukokuuta, ja Suomen mestarit olivat selvillä 19. syyskuuta. Hallitsevana mestarina kauteen läksi Jyväskylän Kirittäret. Vuoden 2009 Suomen mestareiksi kruunattiin jälleen Jyväskylän Kirittäret, joka voitti jo viidennen perättäisen mestaruutensa. Hopeamitalit jaettiin Lapuan Virkiälle ja pronssit Porin Pesäkarhuille.


title: Naisten Superpesiksen kausi 2009

text: Itä–Länsi-tapahtuma järjestettiin 26.–28. kesäkuuta Kuopiossa Puijonlaakson pesäpallostadionilla.


title: Naisten Superpesiksen kausi 2009

text: Runkosarjassa pisteitä jaetaan seuraavasti: 2–0-voitosta saa kolme pistettä ja 1–0-voitosta kaksi. Jos ottelu on kahden jakson jälkeen tasan (0–0 tai 1–1), molemmat joukkueet saavat yhden pisteen. Tällöin ottelun voittaja ja ylimääräisen (siis toisen) sarjapisteen saava joukkue ratkaistaan supervuorossa tai tämän jälkeen kotiutuslyöntikilpailulla.


title: Naisten Superpesiksen kausi 2009

text: Runkosarjassa tasapisteissä olevien joukkueiden keskinäisen paremmuuden ratkaisee kolmen pisteen voittojen (eli 2–0-voittojen) määrä, niiden ollessa tasan kaikkien voittojen määrä ja tämän jälkeen tehtyjen ja annettujen juoksujen ero. Jos edelleen ollaan tasatilanteessa ratkaisee keskinäisten ottelujen voitot, tämän jälkeen keskinäisten ottelujen pisteet ja lopulta keskinäisten ottelujen juoksuero.


title: Naisten Superpesiksen kausi 2009

text: Runkosarja pelattiin kaksinkertaisena, minkä lisäksi pelattiin kaksi paikallisottelua, joiden otteluparit ovat: Jyväskylä–Lappeenranta, Lapua–Ylihärmä, Oulu–Tyrnävä, Pori–Seinäjoki, Rauma–Turku ja Siilinjärvi–Viinijärvi.


title: Naisten Superpesiksen kausi 2009

text: Runkosarjan jälkeen kahdeksan parasta pääsivät pudotuspeleihin. Puolivälierät, välierät ja loppuottelut pelattiin paras viidestä -järjestelmällä. Pronssimitalit ratkesivat paras kolmesta -järjestelmällä.


title: Naisten Superpesiksen kausi 2009

text: Runkosarjassa sijoille 9–12 sijoittuneet pelasivat karsintaottelut (otteluparit: 9–12 ja 10–11) paras viidestä -järjestelmällä. Näiden ottelujen voittajat säilyivät Superpesiksessä. Häviäjät pelasivat paras viidestä -järjestelmällä varsinaisen karsinnan, jonka hävinnyt putosi Ykköspesikseen kaudelle 2010. Ykköspesiksen voittanut joukkue nousi suoraan Superpesikseen kaudelle 2010.


title: Fenyylibutatsoni

text: Fenyylibutatsoni eli butatsolidiini (kemialliselta nimeltään "4-butyyli-1,2-difenyylipyratsolidiini-3,5-dioni") on tulehduskipulääke, joka oli aiemmin käytössä ihmisillä, mutta se on useissa maissa korvattu muulla lääkityksellä sivuvaikutusten takia. Eläinlääkkeenä sillä on edelleen jossain määrin käyttöä.


title: Fenyylibutatsoni

text: Fenyylibutatsonin teho löytyi alun perin kehitettäessä ruiskemuotoa aminofenatsonille. Fenyylibutatsonin vaikutus kipuun on hidas ja pitkäkestoinen eikä järin tehokas. Sitä ryhdyttiin kuitenkin käyttämään 1940-luvun lopussa pitkäaikaista lääkitystä tarvitsevilla potilailla kuten nivelreuman ja kihdin yhteydessä. Kihdin yhteydessä hyötyä lisäsi uraatin eritystä lisäävä vaikutus. Lääkkeen puoliintumisaika on hidas, jopa 72 tuntia. Lääke on hapan, mutta ei liukene kunnolla mahanesteeseen, ja imeytyykin elimistöön vasta pääosin suolistosta toisin kuin esimerkiksi asetosalisyylihappo, joka kulkee mahalaukun limakalvosta läpi ja vaikuttaa siten nopeasti. Fenyylibutatsoni sitoutuu plasman proteiineihin voimakkaasti, mutta sitoutuminen ylittyy suurilla annoksilla, jolloin myös erittyminen nopeutuu.


title: Fenyylibutatsoni

text: Fenyylibutatsoni ärsyttää voimakkaasti mahaa ja saattaa altistaa jopa mahahaavalle. Tämän on katsottu johtuvan systeemisestä vaikutuksesta, eikä se aiheuta samanlaista mahalaukun limakalvon ärsytystä kuin asetosalisyylihappo. Tämän takia fenyylibutatsoniin on kliinisessä käytössä yhdistetty eräissä valmisteissa suojaksi antasidi. Lääkeaine aiheuttaa myös natriumin ylijäämää elimistöön, mikä aiheuttaa turvotuksia. Vakavin sivuvaikutus ihmiselle on valkosolujen muutos, nimenomaisesti agranulosytoosi. Siksi hoitoon oli sisällytettävä säännöllinen verenkuvan seuranta.


title: Fenyylibutatsoni

text: Fenyylibutatsonista on kehitetty johdannainen oksifenbutatsoni.


title: Georg Meri

text: Georg Peeter Meri (8. lokakuuta 1900 Koltšanovo, Uuden-Laatokan kihlakunta, Pietarin kuvernementti, Venäjän keisarikunta – 10. kesäkuuta 1983 Tallinna, Viron SNT, Neuvostoliitto) oli virolainen diplomaatti, kirjallisuustieteilijä ja kääntäjä.


title: Georg Meri

text: Georg Meri syntyi Pietarin lähistöllä, ja perhe muutti Tallinnaan vuonna 1905. Meri kävi koulunsa Tallinnassa ja opiskeli Moskovassa mutta joutui bolševikkien vangiksi vuonna 1918. Palattuaan Viroon hän osallistui vapaussotaan. Hän jatkoi opintojaan Tarton yliopistossa (1920–1923) ja Pariisin yliopistossa (1931–1933).


title: Georg Meri

text: Meri työskenteli Viron tiedeakatemiassa vuosina 1919–1926 ja sitten vuoteen 1940 Viron ulkoasiainministeriössä. Neuvostoliiton miehitettyä Viron hänet pidätettiin ja lähetettiin Siperiaan vuosiksi 1941–1945. Palattuaan Neuvosto-Viroon hän työskenteli toimittajana ja kääntäjänä; hän oli poliittisista syistä vangittuna 1950–1953.


title: Georg Meri

text: Meri tunnetaan erityisesti Shakespeare-käännöksistään. Hän käänsi Shakespearen näytelmistä suuren osan viroksi sekä julkaisi näytelmistä tutkielmia. Lisäksi hän käänsi venäläisten kirjailijoiden teoksia (mm. Nikolai Dobroljubov, Nikolai Tšernyševski).


title: Georg Meri

text: Georg Meri avioitui vuonna 1923 Alice-Brigitta Engmannin (1909–1986) kanssa. Heille syntyi kaksi lasta: kirjailija, presidentti Lennart Meri ja valtionvirkamies Hindrek Meri.


title: Teerilampi (Kihniö)

text: Teerilampi on Pirkanmaalla Kihniössä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Teerilampi on osa Naarmijärven valuma-aluetta.


title: Teerilampi (Kihniö)

text: Lammen pituus on 650 metriä, leveys 270 metriä ja sen pinta-ala on 10 hehtaaria. Se sijaitsee kangasmaaston ja Teerinevan reunakohdassa. Lammen eteläranta rajautuu ojittettuun suohon, mutta vain yksi suo-oja on kaivettu rantaan asti. Tämä oja on samalla lammen laskuoja. Se juoksee 2,8 kilometriä Suolankankaan läpi ja laskee Kotalampeen. Viereinen Jänislampi ei kuulu samaan valuma-alueeseen. Rantaviivan pituus on 1,8 kilometriä. Teerineva ja Päretneva muodostavat nykyisin yhteisen soidensuojelualueen. Se rajautuu etelässä Teerilammen rantoihin. Vain lammen eteläkärki ja länsisivu jäävät suojelualueen ulkopuolelle. Rannoille on rakennettu kaksi vapaa-ajan asuntoa. Niille johtaa tie etelästä, missä se haarautuu Kihniöön johtavalta yhdystieltä 13353.


title: Pirttilampi (Kihniö)

text: Pirttilampi on Pirkanmaalla Kihniössä Korpikylällä sijaitseva lampi, joka kuuluu Kokemäenjoen vesistössä Ikaalisten reitin valuma-alueen Parkanonjärven alueeseen. Pirttilampi on osa Naarmijärven valuma-aluetta.


title: Pirttilampi (Kihniö)

text: Lammen pituus on 260 metriä, leveys 130 metriä ja sen pinta-ala on 2,1 hehtaaria. Se sijaitsee Naarmijärven luoteispuolella Pirttinevan turvetuotantoalueen ja Loukkamäen välissä painanteessa, mistä vesi ei voi luontaisesti juosta pois. Lammen rantaviivan pituus on 650 metriä ja sen rannat ovat suota. Itäpuolella sijaitsee Salisen maatilan pelto. Rannoilla ei ole rakennuksia, mutta lammen rannan läheltä ohittaa kärrypolku yhdustieltä 13349.


title: Afanasi Fet

text: Afanasi Afanasjevitš Fet (, toiselta sukunimeltään "Šenšin", Шенши́н; 5. joulukuuta 1820 Novosjolkin kylä nykyisen Orjolin alueen Mtsenskin piirissä – 3. joulukuuta 1892 Moskova) oli venäläinen runoilija.


title: Afanasi Fet

text: Afanasi Fet oli ilmeisesti saksalaisen Johann Peter Foethin poika. Hänen äitinsä lähti muutamaa kuukautta ennen lapsen syntymää kivennäisvesiparantolassa lomailleen venäläisen tilanomistajan Afanasi Neofitovitš Šenšinin mukaan. Kastajaisissa lapsi merkittiin Šenšinin pojaksi, mutta neljätoistavuotiaana hän menetti sukunimensä ja aatelisoikeutensa. Vuosina 1834–1837 Fet opiskeli sisäoppilaitoksessa Võrussa ja sen jälkeen Moskovan yliopiston filosofisen tiedekunnan kirjallisuuden osastossa, josta hän valmistui vuonna 1844. Saadakseen aatelisoikeutensa takaisin Fet meni seuraavana vuonna armeijan palvelukseen. Hän oli aliupseerina Hersonin kuvernementissa, vuonna 1853 Olhavan lähellä ja Krimin sodan aikana Viron rannikolla. Fet jätti armeijan vuonna 1856 ja meni seuraavana vuonna naimisiin. Vuonna 1860 hän hankki maatilan Mtsenskin kihlakunnasta, jossa hän sittemmin toimi maanviljelijänä ja rauhantuomarina. Vuonna 1873 runoilija sai takaisin Šenšin-sukunimen ja perinnölliset aatelisoikeutensa. Lehtikirjoittelunsa vuoksi hän tuli tunnetuksi maanomistajien etujen puolustajana ja poliittisena taantumuksellisena.


title: Afanasi Fet

text: Fet julkaisi ensimmäisen runokokoelmansa "Liritšeski Panteon" vuonna 1840. Runoilijana hän kypsyi yliopistoaikansa loppuun mennessä. Vuosina 1842–1843 "Otetšestvennyje zapiski" -lehdessä julkaistiin 85 Fetin runoa. Vissarion Belinski mainitsi hänet Moskovan lahjakkaimmaksi runoilijaksi, jonka tuotanto on täysin verrattavissa Lermontoviin. Armeija-aikanaan Fet julkaisi vain yhden kokoelman vuonna 1850. Vuonna 1856 ilmestyi Ivan Turgenevin toimittama kokoelma, jonka uudelleenjulkaisun seuraksi ilmestyi vuonna 1863 kokoelma käännöksiä. Fet palasi kirjallisuuteen 1880-luvulla rikastuttuaan ja ostettuaan talon Moskovasta. Hän käänsi venäjäksi antiikin runoutta, Goethea, Schilleriä, Alfred de Musseta ja Heinrich Heineä. Käännösten lisäksi Fet kirjoitti pitkän tauon jälkeen myös omia runoja, jotka hän julkaisi neljänä kokoelmana yhteisnimellä "Vetšernije ogni" (1883, 1885, 1888 ja 1891). Vuonna 1890 ilmestyi kaksi osaa muistelmia nimellä "Moi vospominanija". Kolmas osa "Rannije gody mojei žizni" ilmestyi runoilijan kuoleman jälkeen vuonna 1893. Ensimmäiset kootut runot "Liritšeskije stihotvorenija" julkaistiin kahdessa osassa vuonna 1894.


title: Afanasi Fet

text: Fet tunnetaan johdonmukaisena ”puhtaan taiteen” edustajana, jonka tuotannolla ei ole lainkaan yhteiskunnallista ulottuvuutta. Hänen tunnelmarunoutensa teemoja ovat rakkaus ja luonto, joita runoilija kuvaa tarkkojen näkö- ja kuulohavaintojen sekä sisäisten kokemusten kautta. Fetin lyriikka on musikaalista ja melodista, ja monet hänen runoistaan on sävelletty lauluiksi. Venäläiset symbolistit pitivät Fetiä esikuvanaan ja näkivät hänen tuotannossaan yhteyden 1800-luvun alun venäläisen runouden ”kultakauteen”.


title: Rafael Schauman

text: Viktor Rafael Schauman (19. syyskuuta 1860 Taivassalo – 26. joulukuuta 1946 Helsinki) oli suomalainen kenraalimajuri. Hän oli Kadettikoulun ensimmäinen johtaja vuonna 1919, jolloin hänet myös ylennettiin kenraalimajuriksi.


title: Rafael Schauman

text: Schaumanin vanhemmat olivat kapteeni, virkatalontarkastaja Knut Otto Schauman (1827–1888) ja Eva Constance Elisabet Holmberg. Hänen puolisonsa vuodesta 1890 oli Ellen Matilda Österblad. Heidän poikansa Erik Rafael Schauman oli keuhkosairauksiin erikoistunut lääkäri, joka avioitui presidentti K. J. Ståhlbergin tyttären Elli Ståhlbergin kanssa.


title: Rafael Schauman

text: Schauman valmistui Haminan kadettikoulusta 1882. Hän oli Suomen 2. Turun tarkk’ampujapataljoonan upseeri 1882–1901. Hän oli Säätyvaltiopäivien suojaksi 1905–1906 asetetun suojeluvartion johtaja, valtion poliisikoulun johtaja 1906–1910. Poliisilaitoksen käytettäväksi asetettujen tilojen isännöitsijä - Sandudd Oy:n johtaja 1910–1912, Grankulla Ooy:n johtaja 1912–1914, J. Österblad & co Oy:n johtaja Turussa 1914–1917.


title: Rafael Schauman

text: Everstiluutnantti Schauman oli vapaussotaa valmistelevan Sotilaskomitean jäsen elokuusta 1917. Sotilaskomitean jäsenenä hänet valittiin syyskuussa 1917 komiteaan, joka käsitteli suojeluskuntien perustamiskysymystä eli käytännössä oli kysymys asevelvollisuuslain valmistelukomiteasta.


title: Rafael Schauman

text: Sisällisodan aikaan keväällä 1918 Schaumanista tuli kenraali Mannerheimin hallituksen ja Etelä-Suomen suojeluskunnan yhdysupseeri, eversti 1918, sotaylioikeuden jäsen 1918, järjestysvallan tarkastaja 1918–1919 ja kadettikoulu järjestäjä ja johtaja 1919. Hän erosi tehtävästä kenraalimajurina.


title: Rafael Schauman

text: Schauman omisti Karlebyn tilan (nyk. Kaspersbacka) Porvoon maalaiskunnassa 1901–1902.


title: Jüri Pootsmann

text: Jüri Pootsmann (1. heinäkuuta 1994) on virolainen laulaja, joka voitti Eesti otsib superstaari -laulukilpailun kuudennen tuotantokauden vuonna 2015. Vuonna 2016 hän osallistui kappaleella ”Play” Eesti Lauliin, jossa hänet valittiin Viron edustajaksi vuoden 2016 Euroviisuihin. Hän ei selviytynyt kilpailun finaaliin.


title: Elohopea(I)sulfaatti

text: Elohopea(I)sulfaatti eli merkurosulfaatti (HgSO) on elohopea- ja sulfaatti-ionien muodostama epäorgaaninen ioniyhdiste. Yhdisteessä elohopea esiintyy hapetusluvulla +I. Elohopea(I)sulfaattia voidaan käyttää sähkökemiallisissa kennoissa.


title: Elohopea(I)sulfaatti

text: Huoneenlämpötilassa elohopea(I)sulfaatti on väritöntä tai kellertävää kiteistä ainetta. Yhdisteen alkeiskoppi on monokliininen. Aine on herkkä hajoamaan valon vaikutuksesta. Elohopea(I)sulfaatti liukenee erittäin niukasti veteen, mutta laimeat happoliuokset liuottavat yhdistettä. Kuumennettaessa se hajoaa. Muiden elohopeayhdisteiden tavoin elohopea(I)sulfaatti on myrkyllistä.


title: Elohopea(I)sulfaatti

text: Elohopea(I)sulfaattia voidaan valmistaa saostamalla sitä elohopea(I)nitraatin vesiliuoksesta laimean rikkihapon tai natriumsulfaatin avulla. Saostuma suodatetaan ja pestään. Toinen tapa yhdisteen valmistukseen on hapettaa elohopeaa elektrolyyttisesti rikkihappoliuoksessa.


title: Elohopea(I)sulfaatti

text: Nykyään tärkein elohopea(I)sulfaatin käyttökohde on depolarisaattorina Clark-Weston tyyppisissä sähkökemiallisissa kennoissa sekä elohopeasulfaattistandardielektrodien valmistamiseen. Siitä voidaan myös valmistaa elohopea(I)kloridia.


title: Ventasso

text: Ventasso on kunta Pohjois-Italiassa Reggio Emilian maakunnassa Emilia-Romagnan alueella. Kunta perustettiin vuonna 2016, kun neljä kuntaa, Busana (1 285 asukasta), Collagna (971), Ligonchio (861) ja Ramiseto (1 290), yhdistyivät muodostaen Ventasson kunnan.


title: Ventasso

text: Kunta sijaitsee Apenniinien vuoristossa ja on Appennino Tosco-Emiliano kansallispuiston ("Parco nazionale dell'Appennino Tosco-Emiliano") keskus. Kunnan alueella sijaitsevat vuoret Monte Ventasso ja Monte Cusna.


title: Lyder van Kyren

text: Lyder van Kyren (mainitaan 1307 – 1322) oli Turun linnan päällikkö, jonka aikana linnassa aloitettiin tärkeät rakennustyöt.


title: Lyder van Kyren

text: Van Kyren kuului Holsteinin ritaristoon, jonka jäseniä siirtyi Ruotsiin. Hän oli mukana Ruotsin herttuoiden tekemissä liittosopimuksissa, ja herttuat sijoittivat hänet viimeistään ennen juhannusta 1315 Turun linnan päälliköksi hoitamaan läntisen Suomen puolustusta ja hallintoa. Syyskuusta 1315 lähtien hän toimi Suomen herttuan Valdemar Maununpojan nimissä. Van Kyrenin aikana aloitettiin Turun linnan toinen rakennusvaihe, jolloin siitä tehtiin ruhtinaanlinnan vaatimukset täyttävä suljettu asuntolinna. Van Kyren tunnettiin laajasti, ja hän solmi suhteita muun muassa kaupunkiin tulleisiin saksalaisiin kauppiaisiin. Novgorodissa Turkua, Suomen ruhtinaan kaupunkia, kutsuttiin hänen mukaansa nimellä "Lyderev". Vuonna 1318 venäläisten onnistui kuitenkin linnasta huolimatta päästä tuhoamaan kaupunkia ja Turun tuomiokirkkoa. Van Kyren säilytti asemansa herttua Valdemarin kuoltuakin. Vuonna 1320 hän sai tehtäväksi neuvotella venäläisten kanssa Viipurin asemasta. Seuraavana kesänä hän puolestaan toimi herttuatar Ingeborg Norjalaisen neuvoksena. Vielä vuoden lopulla 1322 hänet mainitaan Varsinais-Suomen yhteydessä.


title: Clemens Aigner

text: Clemens Aigner (s. 2. helmikuuta 1993 Steinach am Brenner) on itävaltalainen mäkihyppääjä. Hän edustaa SV Innsbruck-Bergisel-Tirol -seuraa.


title: Clemens Aigner

text: Aigner debytoi maailmancupissa tammikuussa 2015 Keski-Euroopan mäkiviikon Innsbruckin osakilpailussa sijoittuen sijalle 50. Ensimmäiset pisteensä hän saavutti tammikuussa 2016 niin ikään mäkiviikon Innsbruckin osakilpailusta ollen 29:s. Parhaimmillaan hän on sijoittunut yhdeksänneksi Bad Mitterndorfissa tammikuussa 2018.


title: Clemens Aigner

text: Aigner on voittanut Continental Cupin kokonaiskilpailun kausilla 2015−2016 ja 2016−2017. Continental Cupin osakilpailuvoittoja hän on saavuttanut yhdeksän.


title: Clemens Aigner

text: Vuoden 2013 talviuniversiadeista Trentinosta Aigner saavutti pronssia normaalimäen joukkuekilpailusta.


title: Suomi jääkiekon nuorten maailmanmestaruuskilpailuissa 2016

text: Suomi pelasi jääkiekon nuorten maailmanmestaruuskilpailuissa 2016 Helsingissä ja voitti mestaruuden. Suomi tuli kisoissa alkulohkossaan toiseksi. Loppuottelussa Suomi voitti Venäjän maajoukkueen jatkoerässä lukemin 3-4.


text: Suomi oli puolivälieräottelussa Kanadaa vastaan ensimmäisessä erässä 0-2-tappiolla, mutta viimeisillä sekunneilla Patrik Laine kavensi pelin tilanteeseen 1-2.


text: Toisessa erässä Antti Kalapudas tasoitti ottelun, mutta Kanada meni jälleen 2-3-johtoasemaan Lawson Crousen tekemällä maalilla. Tällöin Suomen maalivahdiksi vaihdettiin Veini Vehviläisen tilalle Kaapo Kähkönen. Toisen erän jälkeen tilanne oli Suomelle 4-3.


text:
Kolmannessa erässä Mitchell Marner tasoitti pelin ylivoimalla. Sebastian Aho vei Suomen 5-4-johtoon, mutta Marner tasoitti taas ylivoimalla. Kanadan rangaistukset ottelun loppuminuuteilla olivat ratkaisevia: Kanadan Jake Virtanen otti ensin 2+2 minuutin jäähyn, ja sen jälkeen Joe Hicketts purki alivoimalla kiekon päätyverkkoon, josta seurauksena hänkin sai kahden minuutin rangaistuksen. Patrik Laine teki Suomen voittomaalin viidellä kolmea vastaan ja näin ollen Suomi pudotti edeltävä vuoden mestaruuden voittaneen Kanadan jatkosta maalein 6-5.
4. tammikuuta 2016 pelatun välierän aloitus oli haastava Suomelle, kun ensimmäinen erä päättyi Ruotsin maajoukkueelle 1-0. Toisessa erässä Roope Hintz tasoitti pelin, jonka jälkeen Antti Kalapudas vei Suomen 1-2-johtoon ylivoimalla. Kolmas erä oli maaliton. Ruotsi sai pidettyä Suomen tehoketjuna tunnetun Laine–Aho–Puljujärvi maalittomana. Onnistujat löytyivätkin ottelussa kolmannesta ketjusta Rantanen–Hintz–Kalapudas: Hintz ja Kalapudas tekivät maalit ja joukkueen kapteenina toiminut Rantanen oli syöttäjänä kummassakin maalissa.
Ensimmäisessä erässä Venäjä teki johtomaalin. Toinen erä oli maaliton ja viimeiseen erään lähdettiin Venäjän ollessa 1-0-johtoasemassa.


text: Kolmannessa erässä Suomi nousi tasoihin 1-1 Patrik Laineen maalilla. Andrei Svetlakov vei Venäjän taas johtoon, kunnes Sebastian Aho tasoitti pelin 2-2 tilanteeseen. Kapteenina toiminut Mikko Rantanen ohjasi Vili Saarijärven laukauksen maaliin ylivoimalla kaksi minuuttia ennen erän päätöstä, vieden Suomen 2-3-johtoon. Svetlakov tasoitti pelin kuusi sekuntia ennen erän ja ottelun päättymistä Venäjän pelatessa ilman maalivahtia, ja näin ollen ottelu eteni jatkoerään.


text:
Jatkoerässä Kasperi Kapanen teki voittomaalin ajassa 61.33 vanhanaikaisella.
"Nuorten Leijonien" kultajuhlat järjestettiin Helsingissä Mäntymäen kentällä loppiaisiltana. Kentällä oli mukana juhlimassa tuhansia ihmisiä –20 °C pakkasesta huolimatta.


text: Suomi oli turnauksen kärkijoukkue maalinteko- ja ylivoimatehokkuudessa. Yleinen maalintekotehokkuus oli huippuluokkaa: 230 laukauksesta maalia kohti 35 meni sisään tehokkuuden ollessa 15,22 %, lähes prosentin parempi kuin tilastossa toiseksi tulleilla Yhdysvalloilla (14,23 %). Yhdysvallat ja Suomi olivat maalintekotilastossa selkeästi parhaat, kolmas eli Ruotsi jäi 11,28 prosenttiin. Ylivoimapeli kuului turnauksessa Suomen vahvuuksiin, mikä näkyi myös tilastoissa. Turnauksen jälkeen Suomen ylivoimaprosentti oli 37,50. Alkulohkon jälkeen se oli 50 % tarkoittaen joka toisen ylivoiman tuoneen maalin, mutta onnistumistehokkuus laski hieman turnauksen edetessä. Yli 30 prosentin pääsivät ja kolmen kärjen Suomen kanssa muodostivat Kanada (33,33 %) ja Venäjä (30 %).


text: Suomen ykkösketju otti turnauksen pistepörssissä kolmoisvoiton, kun Jesse Puljujärvi keräsi tehopisteet 5+12=17, Sebastian Aho 5+9=14 ja Patrik Laine 7+6=13. Pistepörssin 20 parhaan joukkoon mahtuivat Suomen joukkueesta myös puolustaja Olli Juolevi (0+9=9, 9. sija) ja hyökkääjä Aleksi Saarela (4+3=7, 16. sija). Lisäksi Juolevi oli puolustajien pistepörssin kakkonen. Patrik Laine jakoi turnauksen maalikuninkuuden Yhdysvaltojen Auston Matthewsin kanssa seitsemällä osumalla. Aho ja Puljujärvi jakoivat maalipörssin kolmannen sijan Venäjän Vladislav Kamenevin kanssa viidellä osumalla.


text: Maaliin johtaneissa syötöissä suomalaiset veivät myös kolmoisvoiton, kun Puljujärvi keräsi kaksitoista syöttöpistettä sekä Aho ja Juolevi yhdeksän syöttöpistettä. Turnauksen plus-miinus-tilastossa Sebastian Aho sijoittui toiseksi +/- -lukemalla 9. Maalivahti Kaapo Kähkönen sijoittui torjuntaprosenttiverailussa neljänneksi (90,91 %).


text: Nuorten MM-kisojen MVP:ksi eli arvokkaimmaksi pelaajaksi ja parhaaksi hyökkääjäksi valittiin Jesse Puljujärvi. Tähdistökentällisiin valittiin Suomesta puolustajista Juolevi ja hyökkääjistä Puljujärvi sekä Laine.


text: PuLa-Aho-ketju, joka on nimetty viitaten pelaajien sukunimiin ja G. Pula-ahoon, oli Jesse Puljujärven, Sebastian Ahon ja Patrik Laineen muodostama hyökkäysketju. Puljujärvi ja Laine toimivat ketjussa laitahyökkääjinä, Ahon ollessa keskushyökkääjä. Ketjusta käytettiin myös nimitystä "PAhoLaine"-nimitystä, siis Puljujärvi, Aho ja Laine.


text: Joukkueen päävalmentaja Jukka Jalonen oli ollut suuressa roolissa ketjun muodostamisessa. Hän kertoi haastattelussa: ”Huikea ketju kaikin puolin. Kaverit pelaavat aivan ilmiömäistä lätkää varsinkin hyökkäyssuuntaan. Sitä on hienoa katsella, miten kiekko liikkuu ja miten peliä pelataan yhdessä. Siinä on erilaisia pelaajia, mutta todella maailmanluokan pelaajia. Harvoin tuollaista kolmikkoa pääsee valmentamaan edes miehissä.”


text: MM-turnauksessa ketju oli suorastaan dominoiva pelistä toiseen. Puljujärvi, Aho ja Laine pitivät alkusarjan jälkeen turnauksen pistepörssin kärkisijoja. Puljujärvi oli ensimmäisellä sijalla tehoilla 5+7=12, Aho toisena pistein 3+6=9 ja Laine kolmantena pistein 4+4=8. Myös maalitehokkuudessa kolmikko oli siihenastisen turnauksen kärkeä: Puljujärvi oli ykkösenä viidellä maalillaan, Laine toisena neljällä ja Aho neljäntenä kolmella osumallaan.


text: Alkusarjan jälkeen PuLa-Aho-ketju ei enää saanut aikaan yhtä paljon tehopisteitä kuin aiemmin. Kasperi Kapasen mukaan ketju kuitenkin kannatteli Suomen joukkuetta ottelusta toiseen luomalla vaarallisia tilanteita vastustajan päätyyn lähes joka vaihdossa. Ketjun hyökkääjät olivat lopulta turnauksen pistepörssin kolmella kärkisijalla, ja Puljujärvi valittiin kisojen arvokkaimmaksi pelaajaksi, parhaaksi hyökkääjäksi sekä tähdistökentälliseen Laineen kanssa.


text: Ketjun jäsenet olivat myös turnauksen pistetilaston kolme parasta pelaajaa.


title: OGAS

text: OGAS (Venäjäksi: Общегосударственная автоматизированная система учёта и обработки информации) eli vapaasti suomennettuna valtakunnallinen kirjanpidon ja tietojenkäsittelyn automatisoitu järjestelmä (VKTAJ) oli neuvostoliittolainen hanke tehdä valtakunnallinen tietoverkko. Projekti alkoi 1962 ja sen arkkitehtina toimi Viktor Glushkov. Hanketta suunniteltiin, mutta sitä ei saatu toteutettua.


title: OGAS

text: OGAS ei ollut ensimmäinen hanke valtakunnallisesta tietoverkosta vaan Anatolii Kitov oli suunnitellut samankaltaista projektia 1959. Ogasin epäonnistettua Glushkov aloitti toisen hankkeen EGSVTs 1963. Hanketta suunniteltiin, muttei toteutunut. Projekti oli myös alirahoitettu.


title: OGAS

text: Ogasin epäonnistuttua seuraavana yrittäjänä oli 1964 Nikolai Fedorenko, joka pyrki tekemään tietoverkkoa (SOFE), jota voitaisiin käyttää taloussuunnittelussa Neuvostoliiton suunnitelmataloudessa. Projekti onnistui mikrotasolla, muttei levinnyt laajaan käyttöön. Neuvostoliiton tietoverkkohankkeet epäonnistuivat siinä missä yhdysvaltalainen ARPANET ja jossain määrin myös ranskalainen Minitel onnistuivat. Projektien epäonnistumisesta on toisinaan pidetty niiden keskitettyä rakennetta, mutta vastaavasti Minitel oli keskitettyyn ratkaisuun pohjautuva ja onnistui ajan olot huomioon ottaen hyvin.


title: Chloe Kim

text: Chloe Kim (s. 23. huhtikuuta 2000 Long Beach, Kalifornia) on yhdysvaltalainen lumilautailija, joka edustaa Mammoth Mountain Ski & Snowboard -seuraa. Kim on 157 senttimetriä pitkä ja painaa 52 kilogrammaa. Hänen vanhempansa ovat kotoisin Etelä-Koreasta.


title: Chloe Kim

text: Kuusivuotiaana lumilautailun aloittanut Kim saavutti kultaa vuoden 2015 X Gamesin superpipestä ollen historian nuorin kilpailija, joka on voittanut kultaa X Gamesin talvilajeissa. Jo vuonna 2014 hän saavutti hopeaa samoista kisoista. Kim oli liian nuori osallistuakseen tuon vuoden talviolympialaisiin, mutta tavoittelee paikkaa vuoden 2018 talviolympialaisiin.


title: Chloe Kim

text: Vuonna 2015 "Time"-lehti valitsi hänet yhdeksi vuoden vaikutusvaltaisimmista teini-ikäisistä.


title: Alto Reno Terme

text: Alto Reno Terme on kunta Pohjois-Italiassa Bolognan metropolikaupungissa Emilia-Romagnan alueella. Kunta perustettiin vuonna 2016, kun kaksi kuntaa Granaglione (2 222 asukasta) ja Porretta Terme (4 735) yhdistyivät muodostaen Alto Reno Termen kunnan.


title: EMLYON Business School

text: EMLYON Business School on eurooppalainen kauppakorkeakoulu, joka toimii Pariisissa, Lyonissa, Saint-Étiennessa, Casablancassa, ja Shanghaissa. EM Lyon perustettiin Ranskassa vuonna 1872 ja on yksi vanhimmista kauppakorkeakouluissa maailmassa.


title: EMLYON Business School

text: Vuonna 2014 EM Lyon oli neljästoista Financial Timesin Euroopan kauppakorkeakoulujen rankinglistalla. Korkeakoulun Master in Management tutkinto rankattiin 30 Financial Timesin maailmanlaajuisessa vertailussa vuonna 2015. EM Lyon Executive MBA ohjelma löytyy globaalin vertailun sijalta 68.


title: EMLYON Business School

text: EM Lyon on kansainvälinen kolmoisakkreditointi (AMBA, EQUIS ja AACSB). Koulun merkittäviin alumneihin lukeutuvat muun muassa Jean-Pascal Tricoire (CEO Schneider Electric), Stéphane Bern (Ranskalainen journalisti), ja Gwendal Peizerat (ranskalainen taitoluistelija).


title: Hot Pursuit

text: Hot Pursuit on yhdysvaltalainen komediaelokuva, jonka ohjasi Anne Fletcher ja kirjoitti David Feeney ja John Quaintance. Elokuvan pääosissa nähdään Reese Witherspoon ja Sofia Vergara. New Line Cinema, Warner Bros ja Metro-Goldwyn-Mayer julkaisivat elokuvan 8.5.2015.


title: Hot Pursuit

text: Elokuvan päähenkilö on poliisi Rose Cooper (Witherspoon), jonka isä oli San Antonion paras poliisi.


title: Hot Pursuit

text: Poliisi Rose Cooper tapaa kapteeni Emmettin, joka informoi Rosea että hänen ja kollega Marshal Jacksonin tehtävänä on mennä suojelemaan Felipe Rivaa ja tämän vaimoa Daniellaa, jotka ovat luvanneet todistaa kartellin johtajaa Vincente Cortezia vastaan.


title: Hot Pursuit

text: Cooper ja Jackson saapuvat Rivojen kotitalolle. Daniella on vihainen miehelleen tämän tehdessä heistä maalitauluja. Jackson jää Felipe Rivan luo alakertaan ja Cooper menee Daniella luo yläkertaan. Cooper ja Daniella alkavat väittelemään, kun Cooper huomaa, että Daniella pakkaa mukaansa kaikkea tarpeetonta. Alakerrasta alkaa kuulua laukausten ääntä ja Cooper käskee Daniellan odottaa rauhallisena yläkerrassa. Kaksi miestä, joilla on maskit ampuvat Felipen ja Jacksonin. Cooper löytää Daniellan talon autotallista piiloutuneena auton takapenkille. Cooper onnistuu kaasuttamaan pois, vaikka miehet yrittävät ampua heitä. Cooper yrittää soittaa apua, mutta Daniella onnistuu tiputtamaan Cooperin puhelimen tielle. Cooper onnistuu soittamaan apua ja hänen kollegansa Dixon ja Hauser ajavat pihaan. Cooper ja Daniella istuvat jo auton takapenkillä, kun Cooper oivaltaa, että Dixon ja Hauser ovat ne maskipäiset miehet, jotka ampuivat Felipen ja Jacksonin. Cooper ja Daniella onnistuvat tekosyyn varjolla pääsemään käymään vessassa, jolloin heillä olisi mahdollisuus karata ikkunasta.


title: Hot Pursuit

text: Elokuvan vastaanotto oli pääosin negatiivinen. Kriitikoiden arvosteluja keräävän Metacriticin mukaan elokuva on saanut kriitikoilta keskimäärin arvosanan 31/100.


title: Hot Pursuit

text: Elokuva on tuottanut maailmanlaajuisesti yhteensä noin 51,5 miljoonaa dollaria.


title: Bristol-Myers Squibb

text: Bristol-Myers Squibb (BMS) on yhdysvaltalainen biologisiin lääkkeisiin erikoistunut lääketeollisuusyritys. Se valmistaa lääkkeitä muun muassa syöpien, sydän- ja verisuonitautien, diabeteksen, B-hepatiitin, HIV-tartunnan ja AIDSin, nivelreuman sekä veren hyytymishäiriöiden hoitoon.


title: Bristol-Myers Squibb

text: Bristol-Myers Squibb syntyi vuonna 1989 Bristol-Myersin ja Squibb Corporationin fuusiosta. Squibbin oli perustanut New Yorkin Brooklynissa 1858 lääkäri Edward R. Squibb, Bristol-Myersin taas ystävykset William McLaren Bristol ja John Ripley Myers vuonna 1887, jolloin he ostivat New Yorkin osavaltion Clintonissa toimineen, vaikeuksiin ajautuneen lääketehtaan.


title: Bristol-Myers Squibb

text: Squibb-yhtiö perustettiin alun perin tuottamaan eetteriä ja kloroformia. Se menestyi varsin hyvin ja siirtyi vuonna 1891 Edward Squibbin pojille. Toisen maailmansodan aikana Squibb-yhtiö toimitti penisilliiniä ja morfiinia sotilaskäyttöön. Vuonna 1952 yritys myytiin Mathieson Chemical -yhtiölle, jonka pian osti puolestaan Olin Industries, jolloin Squibbin emoyhtiöksi muodostui uusi Olin Mathieson Chemical. 1970-luvun alussa emoyhtiön nimeksi otettiin Squibb Corporation. 1970-luvun lopulla Squibbin menestystuote oli verenpainelääke "Capoten" (kaptopriili).


title: Bristol-Myers Squibb

text: William Bristol ja John Myers aloittivat lääketukkureina mutta alkoivat vähitellen valmistaa itse yksinkertaisia tuotteita kuten "Sal Hepatica" -ulostuslääkettä ja "Ipana"-hammastahnaa. Myös Bristol-Myers toimitti penisilliiniä toisen maailmansodan sotilassairaaloille. Sodan jälkeen yhtiö alkoi kansainvälistyä yritysostoin hankkimalla omistukseensa muun muassa hiustenhoitotuoteyhtiö Clairolin, äidinmaidonkorviketta ja dieettituotteita valmistavan Mead Johnsonin ja ortopedisiä tarvikkeita valmistavan Zimmerin. Näistä kolmesta Bristol-Myers Squibb luopui vuosituhannen vaihteen jälkeen.


title: Bristol-Myers Squibb

text: BMS tunnettiin aiemmin myös monista käsikauppalääkkeistään, kuten särkylääkkeistä "Bufferin" ja "Excedrin". Ne myytiin vuonna 2005 Novartis-yhtiölle.


title: Bristol-Myers Squibb

text: Bristol-Myers Squibbilla on tuotantoa Yhdysvaltojen lisäksi Belgiassa, Britanniassa, Irlannissa, Italiassa, Ranskassa, Meksikossa ja Japanissa.


title: Bristol-Myers Squibb

text: Bristol-Myers Squibbin Suomessa myytäviä tuotteita ovat muiden muassa B-hepatiitin hoitoon käytettävä "Baraclude" (entekaviiri), verihyytymiä ehkäisevä "Eliquis" (apiksabaani), immunosuppressantti "Nulojix" (belatasepti), iho- ja keuhkosyöpälääke "Opdivo" (nivolumabi), nivelreumalääke "Orencia" (abatasepti) sekä ihosyöpälääke "Yervoy" (ipilimumabi). Yhtiöllä on Suomessa myyntiyhtiö Bristol-Myers Squibb (Finland) Ab Oy, jonka liikevaihto vuonna 2014 oli noin 15 miljoonaa euroa ja henkilöstömäärä 30.


title: Suoma Kyykoski

text: Suoma Helena Kyykoski, vuoteen 1905 Nordlund (7. syyskuuta 1882 Luvia – 29. tammikuuta 1963 Kuopio) oli talousneuvos ja tiettävästi maailman ensimmäinen naispuolinen agronomi, joka teki pitkän elämäntyön karjatalous- ja meijeriopettajana.


title: Suoma Kyykoski

text: Kyykosken vanhemmat olivat kruununvouti Lars Victor Nordlund ja Amanda Gustava Starck. Hän opiskeli ensin Kurkijoen maamiesopistossa, josta hän siirtyi 22-vuotiaana Mustialan maamiesopiston agronomilinjalle ja valmistui sieltä agronomiksi vuonna 1906 ensimmäisenä naisena opiston historiassa. Seuraavalla vuosikurssilla naisia oli jo kolme. Kotitilan tultua myydyksi Kyykoski ryhtyi opettajaksi, ensin Orismalan maanviljelys- ja karjatalouskouluissa Isossakyrössä, mutta vuodesta 1908 meijerikoulussa Kuopiossa. Hänet nimitettiin koulun johtajaksi 1916 ja hän hoiti tehtävää aina koulun lakkauttamiseen asti vuonna 1951. Yhteensä Kyykoski lienee ehtinyt opettaa noin tuhatta oppilasta. Hän kehitti opetusta muun muassa tekemällä aloitteen maatalousopettajien valmennuksesta ja 1930 opettajille saatiinkin auskultointijärjestelmä. Kuopion talouskoulun yhteiskunta-aineiden opettajana Kyykoski toimi 1951-1953. Hän osallistui yhdistystoimintaan ja Kuopion kunnallispolitiikkaan sekä kaupunginvaltuustossa että -hallituksessa, samoin kuin toimi tasavallan presidentin valitsijamiehenä kolmeen otteeseen. Suomen Agronomien Yhdistys kutsui Kyykosken kunniajäsenekseen vuonna 1947. Jo kymmenen vuotta aiemmin hänet oli nimitetty talousneuvokseksi.